text:
Liphulaphule Ilizwi LikaYehova Naphi Na Apho Ukhoyo
“Neendlebe zakho ziya kuva ilizwi emva kwakho lisithi: ‘Nantsi indlela.’”—ISA. 30:21.
1, 2. UYehova ubakhokela njani abantu bakhe?
UKUTYHUBELA imbali yeBhayibhile, abantu babekhokelwa nguYehova ngeendlela ezahlukahlukeneyo. UThixo wayethetha nabanye esebenzisa iingelosi okanye imibono namaphupha, ebabonisa izinto ezaziza kwenzeka. UYehova wayebathuma nokuba benze izabelo ezithile. (Num. 7:89; Hez. 1:1; Dan. 2:19) Abanye babefumana ulwalathiso kubantu abathunywe nguYehova. Kungakhathaliseki ukuba abantu bakaYehova babelufumana njani ulwalathiso, abo babemthobela basikelelwa.
2 Namhlanje, uYehova ukhokela abantu bakhe esebenzisa iBhayibhile, umoya wakhe oyingcwele kunye nebandla. (IZe. 9:31; 15:28; 2 Tim. 3:16, 17) Indlela asikhokela ngayo icace gca, kangangokuba kuba ngathi ‘iindlebe zethu ziva ilizwi emva kwethu lisithi: “Nantsi indlela. Hambani ngayo.”’ (Isa. 30:21) UYehova usebenzisa uYesu ukuba adlulisele ilizwi lakhe kuthi njengoko ekhokela ibandla esebenzisa ‘ikhoboka elithembekileyo neliyingqondi.’ (Mat. 24:45) Simele singaluthabathi lula olo khokelo, kuba ukufumana kwethu ubomi obungunaphakade kuxhomekeke ekuluthobeleni.—Heb. 5:9.
3. Yintoni enokusenza singafuni ukumthobela ngokupheleleyo uYehova? (Jonga umfanekiso osekuqaleni.)
3 USathana uMtyholi uzimisele ukulusingela phantsi ukhokelo esilufumana kuYehova. Ngaphezu koko, ‘intliziyo yethu enenkohliso’ inokusenza singafuni ukumthobela ngokupheleleyo uYehova. (Yer. 17:9) Ngoko, makhe sithethe ngendlela esinokuyoyisa ngayo nayiphi na imiqobo eyenza kube nzima ukuphulaphula ilizwi likaThixo. Siza kuthetha nangendlela okunokusinceda ngayo ukuphulaphula nokuthandaza rhoqo kuYehova sihlale sinolwalamano oluhle naye, kungakhathaliseki ukuba sikweyiphi imeko.
UKUPHEPHA AMAQHINGA KASATHANA
4. USathana uzama njani ukujija iingqondo zabantu?
4 USathana uzama ukujija iingqondo zabantu ngokusasaza inkcazelo ebubuxoki. (Funda eyoku-1 kaYohane 5:19.) Ukongezelela kwiincwadi ezibhaliweyo, ihlabathi lonke—nezona ndawo zisemagqagaleni—lizaliswe yinkcazelo esasazwa ngonomathotholo, iTV neIntanethi. Nangona loo majelo edla ngokuba nenkcazelo ebangel’ umdla, amaxesha amaninzi adla ngokukhuthaza indlela yokuziphatha nemilinganiselo engqubanayo nekaYehova. (Yer. 2:13) Ngokomzekelo, adla ngokuthetha ngokutshata kwamafanasini njengento eyamkelekileyo, ibe abantu abaninzi bavakalelwa kukuba oko kuthethwa yiBhayibhile ngobufanasini kukubaxwa nje kwezinto.—1 Kor. 6:9, 10.
5. Singakuphepha njani ukuthiwa swii bubuxoki bukaSathana?
5 Abantu abathanda uThixo banokukuphepha njani ukuthiwa swii bubuxoki bukaSathana? Banokwahlula njani phakathi kokubi nokulungileyo? “Ngokuzilinda ngokwelizwi [likaThixo]”! (INdu. 119:9) ILizwi likaThixo liyasinceda sikwazi ukwahlula phakathi kwenyaniso nobuxoki obukhohlisayo. (IMize. 23:23) Ecaphula iZibhalo, uYesu wathi umntu “uphila ngamazwi onke aphuma emlonyeni kaYehova.” (Mat. 4:4) Simele sifunde indlela yokusebenzisa imigaqo yeBhayibhile ebomini bethu. Ngokomzekelo, kwakude kudala ngaphambi kokuba uMoses abhale umthetho kaYehova ngokukrexeza, uYosefu owayeselula wayeqonda ukuba ukuziphatha kakubi ngolo hlobo kukona uThixo. Akazange afune nokuyicinga into yokungamthobeli uYehova xa umkaPotifare wayezama ukumlukuhla ukuba enze isono. (Funda iGenesis 39:7-9.) Nakuba umkaPotifare wazama ukumhenda izihlandlo eziliqela, uYosefu akazange avumele ezo nzame ukuba zimenze angaliva ilizwi likaThixo. Ukuze sikwazi ukwahlula okubi kokulungileyo, simele siphulaphule ilizwi likaYehova size sival’ iindlebe kubuxoki obusasazwa nguSathana.
6, 7. Yintoni esimele siyenze ukuze siphephe amacebiso kaSathana?
6 Ihlabathi lizele ziinkolelo neemfundiso zonqulo ezininzi kangangokuba abantu bakubona kulilize ukufuna olona nqulo lokwenyaniso. Noko ke, uYehova wenze kwalula ukufumana eyona nyaniso kwabo bakulungeleyo ukuliphulaphula ilizwi lakhe. Simele sikhethe ukuba siya kuphulaphula bani. Ekubeni singenakukwazi ukuphulaphula amazwi abantu ababini ngaxeshanye, simele ‘silazi ilizwi’ likaYesu size siliphulaphule. Nguye obekwe nguYehova ukuba anyamekele izimvu zakhe.—Funda uYohane 10:3-5.
7 UYesu wathi: “Nikelani ingqalelo koko nikuvayo.” (Marko 4:24) Iziluleko zikaYehova zicacile ibe zichanile, kodwa simele sinikele ingqalelo kuzo size silungise iintliziyo zethu ukuze siziphulaphule. Ukuba asilumkanga, sinokuzibhaqa sele siphulaphula amacebiso kaSathana endaweni yeziluleko zothando zikaThixo. Ungaze uvumele umculo, iividiyo, iinkqubo zeTV, iincwadi, abahlobo, ootitshala okanye oongqondo-ngqondo behlabathi ukuba balawule indlela ophila ngayo.—Kol. 2:8.
8. (a) Intliziyo yethu inokusenza njani silukuhlwe ngamaqhinga kaSathana? (b) Yintoni enokwenzeka kuthi ukuba siyibetha ngoyaba iminqweno ekhulayo ezintliziyweni zethu?
8 USathana uyazi ukuba sinotyekelo lwesono, ibe uye azame ukusenza sinikezele kulo. Xa esihlasela ngale ndlela, kuba nzima ukugcina ingqibelelo yethu. (Yoh. 8:44-47) Sinokuwoyisa njani lo mqobo? Khawucinge ngomntu otshiswa ngumnqweno wokuziyolisa okwexeshana de enze into ebecinga ukuba akanakuyenza. (Roma 7:15) Ibangelwe yintoni loo nto? Kusenokwenzeka ukuba loo mntu uye ngokuthe ngcembe wayeka ukuphulaphula ilizwi likaYehova. Mhlawumbi uye akawubona loo mnqweno ukhula entliziyweni yakhe okanye uye wakhetha ukuwubetha ngoyaba. Ngokomzekelo, kusenokwenzeka ukuba uye wayeka ukuthandaza, waya manqaphanqapha entsimini okanye kwiintlanganiso. Ekugqibeleni, uye wanikezela kuloo mnqweno waza wenza into ayazi kakuhle ukuba ayilunganga. Sinokukuphepha ukwenza iimpazamo ezilolo hlobo ukuba sihlala silugadile naluphi na utyekelo olunokuvela size sikhawuleze sizame ukuloyisa. Ukuba siphulaphula ilizwi likaYehova, asiyi kuphulaphula nayo nantoni na evela kubawexuki.—IMize. 11:9.
9. Kutheni kubalulekile ukukhawuleza silubone utyekelo lwesono?
9 Ukuba isigulo somntu sibonwe kwangethuba, loo nto inokusindisa ubomi bakhe. Ngendlela efanayo, sinokuphepha intlekele ukuba sikhawuleza silubone utyekelo olunokusihenda. Sakuba silubonile olo tyekelo, zisuka nje simele silwe nalo—‘singekabanjiswa siphila nguSathana ukuze siphumeze ukuthanda kwakhe.’ (2 Tim. 2:26) Simele senze ntoni xa sibona ukuba siye sacinga saza saneminqweno angayifuniyo uYehova? Ngokukhawuleza, simele sizithobe size sibuyele kuye, siphulaphule isiluleko sakhe ngentliziyo epheleleyo. (Isa. 44:22) Simele siqonde ukuba ukwenza isigqibo esiphosakeleyo kunokusifaka engxakini kule nkqubo yezinto. Kuya kuba bhetele ukuphulaphula uYehova kwasekuqaleni!
UKOYISA IKRATSHI NOKUBAWA
10, 11. (a) Ikratshi libonakala njani? (b) Sifunda ntoni kwikhondo elibi likaKora, uDatan noAbhiram?
10 Simele siqonde ukuba iintliziyo zethu zinokusilukuhla. Utyekelo lwesono lunamandla angathethekiyo! Ngokomzekelo, cinga ngezi mpawu zimbini: ikratshi nokubawa. Ezi mpawu zinokusenza singaliphulaphuli kakuhle ilizwi likaYehova size senze izinto ezimbi. Umntu onekratshi uyaziphakamisa. Usenokucinga ukuba angenza nantoni na ayifunayo, ibe akukho mntu unokumxelela into amakayenze. Ngoko usenokucinga ukuba alusebenzi kuye ulwalathiso namacebiso avela kwamanye amaKristu, abadala nakwintlangano kaThixo. Iindlebe zomntu onjalo ziba buthuntu kwilizwi likaYehova.
11 Xa amaSirayeli ayesentlango, uKora, uDatan noAbhiram bavukela igunya likaMoses noAron. Ngenxa yekratshi, abo bavukeli benza amalungiselelo okunqula uYehova ngeyabo indlela. Wathini uYehova? Wabatshabalalisa bonke. (Num. 26:8-10) Le ngxelo isifundisa isifundo esibalulekileyo. Ukuvukela uYehova kukhokelela kwintlekele. Simele sikhumbule nokuba “ikratshi liphambi kokuwa.”—IMize. 16:18; Isa. 13:11.
12, 13. (a) Yenza umzekelo wendlela ukubawa okunokukhokelela ngayo kwintlekele. (b) Chaza indlela ukubawa okunokukhula ngayo ukuba umntu akaqapheli.
12 Cinga nangokubawa. Umntu obawayo udla ngokugabadela aze angabi nasimilo. Emva kokuba uNahaman, intloko yomkhosi waseSiriya, waphiliswa kwiqhenqa awayenalo, wafuna ukunika umprofeti uElisha izipho, kodwa lo mprofeti wala ukuzithatha. Noko ke, uGehazi, owayengumlindi kaElisha, wazibawela ezo zipho. Wazixelela oku: “Njengoko uYehova ephila, ndiya kumsukela [uNahaman], ndithabathe okuthile kuye.” UGehazi wazimela waleqa uNahaman waza wamxokisa, efuna “italente yesilivere nezambatho zokutshintsha zibe zibini.” Yakhokelela entwenini le nto yenziwa nguGehazi nokuxoka kwakhe kumprofeti kaYehova? Iqhenqa likaNahaman lafunyanwa nguGehazi!—2 Kum. 5:20-27.
13 Ukubawa kunokuqala kancinane, kodwa ukuba umntu akaqapheli, kunokukhula kuze kumongamele. Ibali lika-Akan eliseBhayibhileni liyibonisa kakuhle indlela okunamandla ngayo ukubawa. Jonga nje indlela okwakhawuleza kwakhula ngayo ukubawa kuka-Akan. Wathi: “Ndithe ndakubona phakathi kwamaxhoba umnweba waseShinare, okhangeleka kakuhle, namakhulu amabini eeshekele zesilivere nesitena esinye segolide, sinobunzima obuziishekele ezingamashumi amahlanu, ndazinqwenela, ndaza ndazithabatha.” Kunokuba azame ukuwucinezela loo mnqweno, uAkan wabawa waza wayiba loo mpahla, wayifihla ententeni yakhe. Xa ububi obenziwa nguAkan babonakala ekuhleni, uYoshuwa wamxelela ukuba uYehova wayeza kuzisa intlekele kuye nakwintsapho yakhe. UAkan nentsapho yakhe baxulutywa ngamatye kanye ngolo suku. (Yosh. 7:11, 21, 24, 25) Ukubawa luphawu oluyingozi olunokusongamela. Ngoko ‘masizilinde kulo lonke uhlobo lwenkanuko.’ (Luka 12:15) Nakuba maxa wambi kunokuthi qatha izinto ezingakhiyo okanye ezingcolileyo ezingqondweni zethu, kubalulekile ukuba sizilawule iingcinga zethu size singayivumeli iminqweno yethu ukuba ikhokelele ekwenzeni isono.—Funda uYakobi 1:14, 15.
14. Yintoni esimele siyenze xa sizibona sinotyekelo lwekratshi nokubawa?
14 Ikratshi nokubawa kunokukhokelela kwintlekele. Ukucinga ngemiphumo yokwenza ububi kuya kusinceda singaluvumeli utyekelo esinalo lusenze singaliphulaphuli ilizwi likaYehova. (Dut. 32:29) EBhayibhileni, uThixo oyinyaniso akapheleli nje ekusixeleleni ngelona khondo lifanelekileyo, kodwa usichazela neengenelo zokulandela elo khondo kunye nemiphumo yokuhamba ngendlela ephosakeleyo. Ukuba kuvela umnqweno entliziyweni yethu wokwenza into eqhutywa likratshi okanye ukubawa, kuya kusinceda ukucinga ngemiphumo! Simele sicinge ngendlela izenzo zethu eziya kusichaphazela ngayo thina, abahlobo nezalamane zethu, kunye nolwalamano lwethu noYehova.
HLALA UNXIBELELANA NOYEHOVA
15. Yintoni esinokuyifunda ngonxibelelwano kumzekelo kaYesu?
15 UYehova ufuna izinto zisihambele kakuhle. (INdu. 1:1-3) Uyasikhokela kanye ngexesha esiludinga ngalo ukhokelo lwakhe. (Funda amaHebhere 4:16.) Nangona wayefezekile, uYesu wayehlala enxibelelana noYehova, ibe wayethandaza rhoqo. UYehova wayemxhasa yaye emkhokela ngeendlela ezimangalisayo uYesu. Wathumela iingelosi ukuba zimlungiselele, wamnika umoya oyingcwele ukuze umncede, waza wamkhokela xa wayekhetha abapostile bakhe abayi-12. Ilizwi likaYehova lavakala livela ezulwini, ebonisa ukuba uyamxhasa yaye uyakholiswa nguYesu. (Mat. 3:17; 17:5; Marko 1:12, 13; Luka 6:12, 13; Yoh. 12:28) NjengoYesu, simele sizityand’ igila kuThixo. (INdu. 62:7, 8; Heb. 5:7) Ukuthandaza kuya kusinceda sihlale sinxibelelene noYehova size senze izinto eziya kumzukisa.
16. Sinokulufumana njani uncedo lukaYehova ukuze sikwazi ukuliva ilizwi lakhe?
16 Nangona amacebiso kaYehova efumaneka lula, akanyanzeli mntu ukuba awasebenzise. Kufuneka sicele umoya wakhe oyingcwele, ibe uya kusinika ngesisa. (Funda uLuka 11:10-13.) Noko ke, kubalulekile ukuba ‘sinikele ingqalelo kwindlela esiphulaphula ngayo.’ (Luka 8:18) Ngokomzekelo, bekuya kuba kukuhanahanisa ukucela uYehova ukuba asincede silwe notyekelo lokuziphatha kakubi ngoxa sibukela iphonografi okanye iimuvi ezingcolileyo. Kufuneka sihlale siqinisekisa ukuba senza izinto size siye kwiindawo ezinomoya kaYehova. Siyazi ukuba umoya wakhe uba khona kwiintlanganiso zebandla. Abakhonzi bakaYehova abaninzi baye baphepha intlekele ngokuphulaphula uYehova kwiintlanganiso zethu. Oko kuye kwabanceda bakhawuleza bayibona iminqweno emibi ekhulayo ezintliziyweni zabo baza bayilungisa.—INdu. 73:12-17; 143:10.
QHUBEKA ULIPHULAPHULA ILIZWI LIKAYEHOVA
17. Kutheni kuyingozi ukuthembela emandleni ethu?
17 Khawucinge ngoKumkani uDavide wakwaSirayeli. Eselula, woyisa ingxilimbela yamaFilisti enguGoliyati. UDavide waba lijoni, ukumkani, umkhuseli waza wenza izigqibo ezanceda uhlanga lwamaSirayeli. Kodwa wathi akuthembela emandleni akhe, yamkhohlisa intliziyo yakhe, waza wenza isono noBhatshebha, wada wenza iyelenqe lokuba kubulawe umyeni wakhe, u-Uriya. Xa walulekwayo, uDavide wathobeka, wazivuma izono zakhe waza waphinda wanolwalamano oluhle noYehova.—INdu. 51:4, 6, 10, 11.
18. Yintoni enokusinceda siqhubeke siliphulaphula ilizwi likaYehova?
18 Masiliphulaphule icebiso elikweyoku-1 kwabaseKorinte 10:12 size singazithembi ngokugqithisileyo. Ekubeni singenakukwazi ‘ukwalathisa amanyathelo ethu,’ ekugqibeleni siya kuphulaphula ilizwi likaYehova okanye eloTshaba lwakhe. (Yer. 10:23) Masithandaze rhoqo, sivume ukukhokelwa ngumoya oyingcwele, size siliphulaphule ilizwi likaYehova.


c: text/html

text:
Ngaba IBhayibhile Iyafundisa Ngokuvela Ngokutsha?
Impendulo esuka eBhayibhileni
Akunjalo. Akuveli kwanto ithetha ngokuvela ngokutsha eBhayibhileni. Inkolo yokuvela ngokutsha ivela kwimfundiso yokuba umphefumlo awufi. * Noko ke, iBhayibhile ifundisa ukuba umphefumlo ngumntu ibe uyafa. (Genesis 2:7,Hezekile 18:4) Xa umntu efile, akho nto ayaziyo.
Yintoni umahluko phakathi kovuko nokuvela ngokutsha?
Imfundiso yeBhayibhile ngovuko ayisekelwanga kumphefumlo ongafiyo. Xa kukho uvuko, abantu abafayo baza kuvuswa ngamandla kaThixo. (Mateyu 22:23, 29; IZenzo 24:15) Uvuko lubangela kubekho ithemba lokubuyela kwihlabathi elitsha ekungayi kuphinda kufiwe kulo.
Ubuxoki ngokuvela ngokutsha noko kuthethwa yiBhayibhile
Ubuxoki: IBhayibhile ithi umprofeti uEliya wavela ngokutsha enguYohane umBhaptizi.
Inyaniso: UThixo wathi: “Ndithumela kuni uEliya umprofeti,” ibe uYesu wabonisa ukuba uYohane umbhaptizi wasizalisekisa esi siprofeto. (Malaki 4:5, 6; Mateyu 11:13, 14) Noko ke, le nto ayithethi kuthi uEliya wavela ngokutsha enguYohane umbhaptizi. UYohane watsho ngokwakhe ukuba akangoEliya. (Yohane 1:21) Kunoko, wenza umsebenzi ofana nokaEliya, eshumayela isigidimi sikaThixo sokuba abantu baguquke. (1 Kumkani 18:36, 37; Mateyu 3:1) UYohane uya ‘komelela ibe abe namandla njengomprofeti uEliya.’
Ubuxoki: IBhayibhile ithi ukuvela ngokutsha kukuzalwa kwakhona.
Inyaniso: IBhayibhile ibonisa ukuba ukuzalwa kwakhona kukukholwa kuThixo kwaye kwenzeka umntu esaphila. (Yohane 1:12, 13) Oku kuzalwa kwakhona, ayonto yenzeka ngenxa yezenzo zangaphambili, kodwa yintsikelelo evela kuThixo, enika abantu ithemba ngekamva.
^ isiqe. 3 Inkolo yokungafi komphefumlo nokuvela ngokutsha ivela kwiBhabhiloni yamandulo. Kamva, iintanda-bulumko zamaIndiya zabhala imithetho yenkolo yobuKarma. IBritannica Encyclopedia of World Religions ithi, inkolo yobuKarma “ngumthetho wesenzo nomphumo waso ochaza ukuba into umntu ayenza ngoku, iza kuchaphazela ubomi bakhe xa evele ngokutsha.”
Funda Okungakumbi
Kwenzeka Ntoni Xa Sisifa?
Ngaba abafi bayayazi ukuba kuqhubeka ntoni?
Ngaba Uyakholelwa Ukuba Ukhe Waphila Ngaphambili?
Baninzi abantu abakholelwa ekuzalweni ngokutsha. Kodwa ngaba iBhayibhile iyafundisa ngako?

robotstxt: allowed

filter: keep


text:
UVUKANI! OKTOBHA 2015
Imibuzo Eyi-3 Abantu Abangathanda Ukuyibuza UThixo
Abantu abaninzi bayazithandabuza yaye abanelisekanga ziimpendulo zemibuzo yobomi abazifumana ecaweni. Kodwa iBhayibhile ineempendulo ezanelisayo zemibuzo abasoloko beyibuza.
Imibuzo Emithathu Abantu Abangathanda Ukuyibuza UThixo
Siphilela ntoni? Kutheni uThixo evuma ukuba abantu bangcungcutheke? Kutheni iinkonzo zizele yinkwalambisa?
Untulo WaseOstreliya Onesikhumba Esifunxa Amanzi
Lo ntulo uwatsala njani amanzi ukusuka emilenzeni, atyhubele emzimbeni aye kufika emlonyeni?
Ukuzivelela Kwezinto
Ngaba ingxelo yeBhayibhile ngendalo iyangqubana nesayensi?
Ukutyelela EUzbekistan
Funda ngeUzbekistan nangesizathu sokutshintsha kweealfabhethi zaseUzbek.
Xa Kufuneka Ubuyele Ekhaya
Ngaba wakhe wemka ekhaya wazama ukuzihlalela, waza wabethwa yimeko yezoqoqosho? Nanga amacebiso aluncedo anokukunceda.
Xa Ugulelwa Ngumntu Omthandayo
Ukubhuka nokuhlala ixesha elide esibhedlele kuphelisa umonde. Ungamnceda njani umhlobo okanye isalamane sinyamezele xa kunzima?
Makhe Sithethe Ngentsapho
Ziziphi ezinye zeengxaki ezixhaphakileyo eziba nazo iintsapho? Zingalifumana phi icebiso lokuzinceda?
Izinto Ezingakumbi Ezifumaneka Kwi-intanethi
Ngaba Izinto Zadalwa Okanye Zazivelela?—Inxalenye 1: Kutheni Ukholelwa KuThixo?
Ngaba awungethandi ukuzithemba nangakumbi xa ucacisa isizathu sokuba ukholelwe kuThixo? Fumana amacebiso eendlela zokuphendula xa umntu ethandabuza iinkolelo zakho.
Ngaba Izinto Zadalwa Okanye Zazivelela?—Inxalenye 2: Kutheni Ufanele Ungayikholelwa Into Yokuba Izinto Zazivelela?
Izibakala ezithathu ezibalulekileyo zokuba ufanele ukholelwe kwelokuba izinto zadalwa.
Isifundo 9: “UYehova . . . Wadala Zonke Izinto”
Uyazi ukuba uThixo waqala ngantoni ukudala? Funda kunye noSihle ukuba ziintoni ezadalwa kuqala.


text:
Ndibuhlungu intliziyo lihlwili, andilali nobuhlayo ndilahlekelwe yinjanana yam epha ku 6 months ubudala.
URocky uluhlobo lwe husky; i brownish ngebala umohluko wayo onke amanqina ayo amhlophe kunye nomsila kwanjalo nalapha phakathi kwamehlo.
Yiveki yesine ilahlekile, yimazi kwaye lusuku lwesibini eli ndimana ndiyithonga, kwaye kwalapha ephuphweni inkangeleko yayo iyandixelela ukuthi akahoywanga apho akhoyo.
Kwaye akakhathalelwanga. Akhonto endiyicaphukela nje ngenja ehleliswe kwi tyathanga, ibotshelelwe kwaye no Rocksy apho akhoyo uyandixelela ugcwele yisanti. Nabanina ambonileyo kule Khayelitsha aze atsalele uBabazile ku 0736954314.


text:
INQAKU ELINGUMXHOLO | INDLELA ONOKUNYAMEZELA NGAYO XA KUSEHLA IINTLEKELE
Xa Kusehla Iintlekele
INTLEKELE yehla nakubani na nanini na, yehla nakwabo babonakala bengaswele nto.
IBHAYIBHILE ITHI:
“Ukukhawuleza asikokwababalekayo, idabi asilolabanamandla, nokutya asikokwezilumko, nobutyebi asibobabanokuqonda, kwanobabalo asilolwabanokwazi; ngenxa yokuba bonke behlelwa lixesha nasisihlo esingenakubonwa kwangaphambili.”—INtshumayeli 9:11.
Ngoko ke umbuzo awukho sekubeni uza kwehlelwa yintlekele kodwa usekubeni uza kwenza ntoni xa isehla. Ngokomzekelo:
Ungathini xa unokonakelelwa zizo zonke izinto onazo kwintlekele yemvelo?
Ungathini xa kunokufunyaniswa ukuba unesifo esibuhlungu esinganyangekiyo?
Kuthekani ukuba ufelwe ngumntu omthandayo?
AmaNgqina kaYehova, abapapashi bale magazini, bakholelwa ekubeni iBhayibhile ayinakukunceda ekunyamezeleni ezi ntlungu nje kuphela kodwa ingakunceda nasekubeni ube nethemba eliqinileyo. (Roma 15:4) Khawufunde kula mava mathathu alandelayo.


text:
Iindlela Zokwenza Intsapho Yakho Yonwabe
Ukuhlonela Iqabane Lakho
UWill * uthi: “Xa uRachel enomsindo, ukhala angayeki. Xa sithetha ngaloo mbandela, uyacaphuka okanye asuke nje azithulele, angafuni ukuthetha nam. Ndisuke ndime nematha, ndingazi ukuba mandenze ntoni.”
URachel uthi: “UWill ufike ndikhala. Ndiye ndazama ukumcacisela isizathu sokucaphuka kwam, suka wandiphendula ndingekagqibi nokuthetha. Undixelele ukuba ndicatshukiswa yinto nje engenamsebenzi, yaye ndifanele ndiyiphose kwelokulibala. Loo nto indicaphukise kakhulu.”
NGABA nawe ukhe uvakalelwe njengoWill noRachel? Bobabini bayafuna ukuthetha, kodwa abakwazi. Kutheni?
Amadoda namabhinqa awafani yaye athetha ngeendlela ezingafaniyo. Amabhinqa ngabantu abadla ngokuthanda ukuchaza iimvakalelo zabo ngokukhululekileyo. Ngoxa wona amadoda aye azame ukugcina uxolo ngokucombulula iingxaki ngokukhawuleza yaye ayaziphepha izinto eziza kuwafak’ engxakini. Ngoko ke, unokuyicombulula njani le ngxaki yokungafani kwenu ukuze ukwazi ukuthetha nomyeni okanye umfazi wakho? Ngokulihlonela iqabane lakho.
Umntu onentlonelo uyabaxabisa abanye yaye uye ayiqonde indlela abavakalelwa ngayo. Ngoxa wawusakhula, mhlawumbi wawukufumanisa kulula ukubahlonela abantu abanegunya okanye abanamava kunawe. Kodwa ke, emtshatweni eyona ngxaki kukuzama ukuhlonela umntu eniphants’ ukulingana naye—iqabane lakho. ULinda osele eneminyaka esibhozo etshatile uthi: “Bendisazi ukuba uPhil uyamphulaphula ngomonde umntu athetha naye, yaye uye azame ukuqonda indlela avakalelwa ngayo. Kodwa ndifuna abe novelwano nakum.” Kusenokwenzeka ukuba uphulaphula ngomonde yaye ubonakalisa intlonelo xa uthetha nabahlobo nabantu ongabaziyo. Kodwa ngaba uye ubonakalise ulwazelelo olufanayo kwiqabane lakho?
Ukungabonakalisi ntlonelo kubangela iingxaki neengxabano ekhaya. Omnye umlawuli onobulumko wathi: “Akunani kwaukutya iqhekeza lesonka uxolile kunokuba semzini ozele yinyama yamadini kodwa kugquba imbambano.” (IMizekeliso 17:1, iBhayibhile yesiXhosa yowe-1996) IBhayibhile ixelela indoda ukuba imphathe ngembeko okanye imhlonele umfazi wayo. (1 Petros 3:7) ‘Nomfazi’ ufanele abe “nentlonelo enzulu ngendoda yakhe.”—Efese 5:33.
Unokuthetha njani ngentlonelo? Nanga amanye amacebiso asebenzayo aseBhayibhileni.
Xa Iqabane Lakho Lifuna Ukuthetha
Ingxaki:
Abantu abaninzi bathanda ukuthetha kunokuphulaphula. Ngaba nawe unjalo? IBhayibhile ithi ‘nabani na ophendula umbandela ngaphambi kokuwuva’ usisidenge. (IMizekeliso 18:13) Ngoko phulaphula ngaphambi kokuba uthethe. Ngoba? UKara osele eneminyaka engama-26 etshatile uthi: “Ndiye ndithande ukuba umyeni wam angazami ukuzicombulula ngokukhawuleza iingxaki zam. Kwaye akuyomfuneko ukuba avumelane nam okanye azi unobangela wengxaki. Ndifuna nje ukuba andiphulaphule aze ayiqonde indlela endivakalelwa ngayo.”
Kwelinye icala, amanye amadoda namabhinqa aba madolw’ anzima ukuchaza indlela avakalelwa ngayo yaye akathandi xa amaqabane awo ewanyanzela ukuba athethe. ULorrie, osandul’ ukutshata, uye wafumanisa ukuba umyeni wakhe uthath’ ixesha ukuchaza iimvakalelo zakhe. Uthi: “Ndifanele ndibe nomonde, ndize ndimlinde ibe nguye othethayo.”
Isicombululo:
Ukuba wena neqabane lakho nifanele nithethe ngento esenokunixabanisa, thethani ngayo xa nobabini nizolile. Kuthekani ukuba iqabane lakho alifuni kuthetha? Khumbula ukuba “iingcinga zomntu zifana nequla elinzulu; ke yena umntu oqiqayo ukha ulutho kuzo.” (IMizekeliso 20:5, iBhayibhile yesiXhosa yowe-1996) Ukuba ukha amanzi equleni ngokukhawuleza, uza kuchitha amanzi amaninzi. Ngokufanayo, xa ulinyanzela ukuba lithethe iqabane lakho, lisenokungafuni ukuthetha uze ungakwazi ukufumana oko ukufunayo. Kunoko, lithantamise uze ubonakalise intlonelo xa ubuza imibuzo. Yiba nomonde xa lingazichazi ngokukhawuleza nangendlela othanda ngayo iimvakalelo zalo.
Xa lithetha, ‘umele ukhawuleze ukuva, ucothe ukuthetha, ucothe ukuqumba.’ (Yakobi 1:19) Umntu okwaziyo ukuphulaphula kakuhle uye angeva kuphela oko kuthethwayo, kodwa uye aqonde nendlela ovakalelwa ngayo. Xa iqabane lakho lithetha, zama ukuyiqonda indlela elivakalelwa ngayo. Liya kubona ukuba uyalihlonela kusini na kwindlela ophulaphula ngayo.
UYesu wasifundisa indlela yokuphulaphula. Ngokomzekelo, xa enye indoda eyayigula yeza kuye ifuna uncedo, uYesu akazange akhawuleze ayincede. Waqala wasiphulaphula isicelo sayo. Wachukunyiswa koko akuvayo. Ekugqibeleni, wayiphilisa. (Marko 1:40-42) Xa iqabane lakho lithetha, yenza okufanayo. Khumbula ukuba, kusenokwenzeka ukuba ufuna umntu oza kuba novelwano, kungekhona isicombululo esikhawulezileyo. Ngoko liphulaphule kakuhle. Bonakalisa uvelwano ngendlela elivakalelwa ngayo. Wandule ke ulenzele loo nto liyicelayo. Ngokwenjenjalo uya kubonisa ukuba uyalihlonela.
ZAMA OKU: Xa iqabane lakho liqalisa ukuthetha nawe, zibambe, ungakhawulezi ukuliphendula. Lilinde ligqibe ukuthetha uze uzame ukuliqonda. Kamva, libuze, “Ngaba ucinga ukuba bendikuphulaphule?”
Xa Ufuna Ukuthetha
Ingxaki:
ULinda okhankanywe ngaphambilana uthi: “Imidlalo ekumabonwakude iye ikubonise njengento eqhelekileyo ukuthetha kakubi okanye ukulithuka iqabane likabani.” Abanye bakhulele kumakhaya apho kuthethwa krwada. Kamva xa betshata, basenokukufumanisa kunzima ukuphepha ukuthetha ngaloo ndlela kwiintsapho zabo. UIvy, ohlala eKhanada uthi: “Ndikhulele ekhayeni apho kwakuyinto eqhelekileyo.”
Isicombululo:
Xa uthetha nabanye ngeqabane lakho, thetha ngezinto ‘ezakhayo, ukuze ubanike oko kukholekileyo abevayo.’ (Efese 4:29) Thetha ngendlela eza kwenza abanye balihlonele.
Kwanaxa ninedwa, kuphephe ukulithuka iqabane lakho. KuSirayeli wamandulo, uMikali wacatshukiswa ngumyeni wakhe, uKumkani uDavide. Wamthuka esithi wenze kanye ‘njengomnye wabantu abaziziphukuphuku.’ Amazwi akhe amkhubekisa uDavide, yaye noYehova akazange akuthande oko. (2 Samuweli 6:20-23) Sifunda ntoni? Wakhethe kakuhle amazwi owasebenzisayo xa uthetha neqabane lakho. (Kolose 4:6) UPhil, oneminyaka esibhozo etshatile, uyavuma ukuba yena nomfazi bakhe bangaboni ngasonye. Uye waphawula nokuba maxa wambi oko akuthethayo kuye kuzenze mbi nangakumbi izinto. “Ndiye ndaqonda ukuba ukuzama ukuphikisana akuncedi nganto emtshatweni. Eyona nto iluncedo kakhulu kukuzama ukulomeleza ulwalamano lwethu.”
Omnye umhlolokazi ngexesha lamandulo wakhuthaza oomolokazana bakhe ukuba ‘bafumane indawo yokuphumla ngamnye kwindlu yendoda yakhe.’ (Rute 1:9) Xa indoda nomfazi bephathana ngesidima, benza ikhaya labo libe ‘yindawo yokuphumla.’
ZAMA OKU: Zibekeleni ixesha lokuxubusha la macebiso aphantsi kwalo mxholwana. Libuze oku iqabane lakho: “Xa ndithetha ngawe phambi kwabantu, ngaba uziva uhlonelwa okanye ujongelwa phantsi? Ndinokuphucula njani kulo mba?” Phulaphula ngenyameko njengoko iqabane lakho lichaza indlela elivakalelwa ngayo. Zama ukusebenzisa loo macebiso owachazelwa liqabane lakho.
Yamkele Into Yokuba Anifani
Ingxaki:
Abanye abantu abasandul’ ukutshata baye bacinge ukuba xa iBhayibhile ithetha ngokuba “nyama-nye,” ithetha ukuba isibini sifanele sifane ngokweembono okanye sibe nobuntu obufanayo. (Mateyu 19:5) Kodwa ke, baye bakhawuleze babone ukuba liphupha nje elo. Bathi bakutshata, ukungafani kwabo kukhokelele kwiingxabano. ULinda uthi: “Enye into esenza sahluke mpela kukuba uPhil akaxhalabi ngezinto njengam. Maxa wambi uye azole xa mna ndixhalabile, ngoko uye andicaphukise kuba, kuba ngathi akanamsebenzi naloo nto indixhalabisileyo.
Isicombululo:
Lamkele ngendlela eliyiyo iqabane lakho, uze uyihlonele indlela elahluke ngayo kuwe. Ngokomzekelo: Amehlo akho akasebenzi ngendlela efanayo neendlebe zakho; kodwa ziyasebenzisana, ukuze ukwazi ukuwela indlela. UAdrienne, osele eza kugqiba iminyaka engamashumi amathathu etshatile, uthi: “Lo gama iimbono zethu zingangqubani neLizwi likaThixo, mna nomyeni wam siyakwamkela ukuba neembono ezingafaniyo kwizinto ezithile. Ngapha koko ukutshata kwethu akuthethi ukuba sicinga ngendlela efanayo.”
Xa iqabane lakho linembono eyahlukileyo kweyakho okanye lingenzi izinto ngendlela efanayo nawe, musa ukunikela ingqalelo koko kufunwa nguwe. Yicingele indlela elivakalelwa ngayo. (Filipi 2:4) Umyeni ka-Adrienne, uKyle uyavuma esithi: “Andivumelani naye ngayo yonke into umfazi wam. Kodwa ndiye ndizikhumbuze ukuba ndimthanda ngaphezu kokuba ndithanda imbono yam. Xa onwabile, nam ndiyonwaba.”
ZAMA OKU: Bhala indlela imbono yeqabane lakho okanye indlela elizenza ngayo izinto ebhetele ngayo kuneyakho.—Filipi 2:3.
Intlonelo ibalulekile ukuze wonwabe emtshatweni nokuze umtshato uhlale uhleli. ULinda uthi: “Intlonelo ikwenza waneliseke uze uzive unqabisekile emtshatweni. Kuya kuba kuhle ke ukuyihlakulela.”
^ isiqe. 3 Amagama atshintshiwe.
ZIBUZE . . .
Indlela iqabane lam elahluke ngayo kum iye yayinceda njani intsapho yethu?
Kutheni kukuhle ukuyekelela kwindlela elibona ngayo iqabane lam xa imigaqo yeBhayibhile ingophulwa?
Funda Okungakumbi
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.
Madoda—Yenzani Kube Mnandi Ekhaya
Intsapho isenokuba nemali eninzi, kodwa ingabi nayo eyona nto ibalulekileyo.
Unokonwaba Njani Emtshatweni?
Amacebiso aseBhayibhileni ngendlela onokonwaba ngayo emtshatweni ayasebenza kuba avela kuMsunguli womtshato, uYehova uThixo.


text:
INQAKU ELINGUMXHOLO | IZIFO
Zikhusele Kwizifo
KUDALA izixeko ezininzi zazikhuselwe ngeendonga ezinde. Ukuba utshaba luvule ikroba elincinane lokungena, sonke eso sixeko sasiba sengozini. Unjalo ke umzimba wakho, ufana nesixeko esikhuselwe ludonga. Impilo yakho ixhomekeke kwindlela ozikhusela ngayo. Nazi iindlela ezintlanu ezinokukubeka engozini yokungenwa zizifo. Unokuzikhusela njani?
1 AMANZI
INGOZI: Izityalo nezilwanyana ezingabonakaliyo neziyingozi “zinokungena” emzimbeni wakho xa usela amanzi anazo.
INDLELA YOKUZIKHUSELA: Eyona ndlela unokuzikhusela ngayo kukusebenzisa izinto zokwenza amanzi akho angabi nazintsholongwane. Xa usazi ukuba amanzi akho aneentsholongwane okanye uyawacingela, unokuwacoca ekhaya ukuze ungosuleleki. * Gcina amanzi okusela kwinto evaliweyo, uwakhe ngento ecocekileyo okanye etephini. Ungaze nanini na ufake izandla kwinto enamanzi acocekileyo. Ukuba kunokwenzeka, hlala kwindawo enezindlu zangasese ezifanelekileyo ukuze ukungcola kungosuleli amanzi asetyenziswayo.
2 UKUTYA
INGOZI: Ukutya kwakho kunokuba nezityalo okanye izilwanyana ezingabonakaliyo ezineentsholongwane eziyingozi.
INDLELA YOKUZIKHUSELA: Ukutya okuneentsholongwane kunokubonakala kungekho kudala kwaye kusempilweni. Ngoko, qhela ukuzihlambisisa iziqhamo nemifuno. Xa upheka okanye uza kuphaka, qiniseka ukuba izinto ozisebenzisayo, ikhitshi nezandla zakho zicocekile. Okunye ukutya kufuna ukuphekwa ngeqondo lobushushu elithile ukuze kufe iintsholongwane eziyingozi. Kulumkele ukutya okutshintshe umbala okanye okunevumba nencasa engathandekiyo, zinto ezo ezibonisa ukuba kusenokwenzeka kuneentsholongwane. Ukutya ongazukusebenzisa kufake efrijini ngokukhawuleza. Kulumkele ukuphekela abantu xa ugula. *
3 IZINAMBUZANE
INGOZI: Ezinye izinambuzane zinokukosulela ngeentsholongwane zazo eziyingozi.
INDLELA YOKUZIKHUSELA: Zama ukungadibani nezinambuzane ezinezifo ngokuhlala endlwini ngamaxesha ezikhoyo ngawo okanye ngokunxiba iimpahla ezikhuselekileyo ezinemikhono emide neebhulukhwe ezinde. Lala phantsi komnatha futhi uthambise izinto ezigxotha izinambuzane. Lahla izinto ezinamanzi amadala kuba iingcongconi zinokuzalela kuwo. *
4 IZILWANYANA
INGOZI: Iintsholongwane ezihlala kwizilwanyana nezingeyongozi kuzo zinokukugulisa. Ukuba isilwanyana sasekhaya okanye esinye isilwanyana sikulumile, sikukrwempile okanye unyathele ilindle laso, unokuba sengozini.
INDLELA YOKUZIKHUSELA: Abanye abantu abazivumeli izilwanyana zabo zingene endlwini ukuze bangasoloko bekunye nazo. Hlamba izandla emva kokuba uye waphatha isilwanyana sasekhaya, futhi kuphephe ukuphatha isilwanyana sasendle. Ukuba sikulumile okanye sikukrwempile, lihlambisise elo nxeba, uye kwagqirha. *
5 ABANTU
INGOZI: Ezinye iintsholongwane zinokungena emzimbeni wakho xa omnye umntu ekhohlela okanye ethimla. Zinokungena nangokwanga omnye umntu okanye umbulise ngezandla. Iintsholongwane ezikwabanye abantu unokuzifumana xa uvula umnyango, ubambelela kwiindawo ezibambelela uwonke-wonke, kwifowuni, kwiremote control, kwikhompyutha okanye kumaqhosha ayo.
INDLELA YOKUZIKHUSELA: Sukusebenzisa izinto ezinjengebhleyidi, ibhrashi yamazinyo okanye itawuli, ezisetyenziswe ngomnye umntu. Kulumkele ukuchatshazelwa zizinto ezifana namathe, ukubila, iinyembezi okanye umchamo womnye umntu okanye wesilwanyana. Nkqu negazi okanye izinto ezenziwe ngalo. Ungaze ungakukhathaleli ukusoloko uhlambisisa izandla. Kubonakala ngathi le yeyona ndlela iluncedo yokuphepha ukusasazeka kwezifo.
Ukuba kunokwenzeka, hlala ekhaya xa ugula. I-U.S. Centers for Disease Control and Prevention ikhuthaza ukuba xa ukhohlela okanye uthimla, beka itshefu okanye ugqume umlomo ngomkhono wento oyinxibileyo. Musa ukukhohlelela esandleni.
Umzekeliso wakudala uthi: “Onobuqili ubona intlekele azifihle.” (IMizekeliso 22:3) Akanakuphikiswa mntu loo mazwi kweli hlabathi lizaliswe zizifo eziyingozi! Ngoko yiya kwiziko lezempilo elikufuphi ukuze ufumane ulwazi olungakumbi. Ngokwenjenjalo uya kukwazi ukuzifihla engozini ngokuhlala ucocekile. Ncedisa iindlela zomzimba zokuzikhusela uze unciphise amathuba okuba nezifo!
^ isiqe. 6 I-World Health Organization ikhuthaza iindlela ezininzi zokuba namanzi acocekileyo ekhaya. Ezinye zazo kukuwafaka umchiza obizwa ngokuba yichlorine, uwahluze okanye uwabilise.
^ isiqe. 9 Ukuze ufumane inkcazelo engakumbi ngokukhusela ukutya, funda uVukani! kaJuni 2012 iphepha 3-9.
^ isiqe. 12 Ukuze ufumane ezinye iindlela zokuzikhusela kwisifo seengcongconi, funda uVukani! kaJulayi 2015 iphepha 14-15.
^ isiqe. 15 Xa ulunywe sisilwanyana esinobuhlungu, kufuneka uye kwagqirha ngoko nangoko.


text:
Unako Ukumelana Nesilingo!
“Bendingazimiselanga kubukela iphonografi. Kodwa isuke yathi gqi xa bendivula i-Intanethi. Ndisuke ndabona sele ndiyivulile.”—UCODY. *
“Ndalingwa yenye intombi entle endisebenza nayo. Yathi masiye ehotele ‘sizonwabise.’ Ndandiyazi kakuhle into eyayiyifuna.”—UDYLAN.
“NDINGAXHATHISA nantoni na ngaphandle kwesilingo.” La mazwi ayichaza kakuhle indlela abanye abantu abasijonga ngayo isilingo—emazantsi entliziyo yabo bayasithanda. Kodwa abanye basijonga isilingo njengotshaba abamele balwe nalo de baloyise. Ucinga ntoni wena? Xa kuvela isilingo, ngaba ufanele uyekelele okanye ulwe?
Kodwa ke, asizizo zonke izilingo ezinokubangela ingxaki enkulu. Ngokomzekelo, ukuthatha iqebengwana ongalicelanga kusenokungakuziseli ngxaki ingako ebomini. Kodwa ukunikezela kwisilingo sokuziphatha okubi ngokwesini, kunokuba nemiphumo emibi. IBhayibhile ilumkisa ngelithi: ‘Nabani na okrexezayo uswele intliziyo; owenza oko wonakalisa umphefumlo wakhe.’—IMizekeliso 6:32, 33.
Ukuba ufikelwa sisilingo sokuziphatha okubi, ufanele wenze ntoni? IBhayibhile iphendula ngokuthi: “Kukuthanda kukaThixo, ukuba ningcwaliswe, nikhwebuke kuhenyuzo; ukuze ngamnye wenu akwazi ukusizuza esakhe isitya ngobungcwalisa nembeko.” (1 Tesalonika 4:3, 4) Singawafumana phi amandla okwenza oko? Makhe sihlolisise iindlela ezintathu ezinokuba luncedo.
Indlela Yoku-1: Mus’ Ukujonga Yonk’ Into Le
Ukubukela imifanekiso engcolileyo kunokukwenza uhlale ucinga ngesini. UYesu walumkisa wathi ngendlela ukujonga okuhlobene ngayo nenkanuko: “Wonk’ ubani oqhubeka ekhangela umfazi ngokokude amkhanuke sele emkrexezile entliziyweni yakhe.” Esebenzisa isibaxo, wabongoza wathi: “Ukuba, ke, iliso lakho lasekunene liyakukhubekisa, linyothule ulilahle kude.” (Mateyu 5:28, 29) Iyintoni ingongoma? Ukuze sikwazi ukuxhathisa isilingo, simele senze isigqibo ngoko nangoko size singayijongi imifanekiso engcolileyo.
Masikuzekelise ngolu hlobo oku: Masithi uphandlwa lilitha lesibane elihlabayo. Ngaba ubuza kuqhubeka ulijongile? Ubungenakuyenza loo nto! Ubuya kuwasusa amehlo akho okanye uwasithe. Ngoko ke, naxa kusithi tshe umfanekiso ovuselela inkanuko yesini—enoba kusencwadini, kumabonwakude, ikhompyutha okanye umntu wokoqobo—jong’ ecaleni ngoko nangoko. Khusela ingqondo yakho. UJuan, owayekade ethe swi yiphonografi, uthi: “Xa ndibona ibhinqa elihle, ndiye ndinqwenele ukulijonga okwesibini nokwesithathu. Ngoko ndiye ndizinyanzele ukuba ndingalijongi, ndize ndizixelele oku: ‘Thandaza kuYehova! Thandaza ngoku!’ Emva kokuba ndithandazile, uyaphela loo mnqweno.”—Mateyu 6:9, 13; 1 Korinte 10:13.
Khawucinge nangoko kwathethwa yindoda ethembekileyo uYobhi, owathi: “Ndenze umnqophiso namehlo am. Ngoko ndinokuzibonakalisa njani ndinikela ingqalelo entombini enyulu?” (Yobhi 31:1) Kutheni nawe ungazimiseli ukwenza into efanayo?
Zama oku: Ukuba kuthi tshe umfanekiso ovuselela inkanuko yesini, balekisa amehlo akho ngoko nangoko. Xelisa umbhali weBhayibhile owathandaza wathi: “Dlulisa amehlo am angaboni oko kungento yanto.”—INdumiso 119:37.
Indlela Yesi-2: Lawula Iingcinga Zakho
Ngenxa yokuba singafezekanga, maxa wambi sicinga izinto ezingcolileyo. IBhayibhile ithi: “Ngamnye ulingwa ngokutsalwa nokuwexulwa ngumnqweno wakhe. Wandule ke umnqweno, xa uthe wakhawula, uzale isono.” (Yakobi 1:14, 15) Ungakuphepha njani ukoyiswa sisilingo uze uwele esonweni?
Xa ufikelwa ziingcinga ezingcolileyo, khumbula ukuba kusemandleni akho ukukhetha indlela oza kusabela ngayo. Yilwa neengcinga ezinjalo. Zisuse engqondweni yakho. Umfo ogama linguTroy, owayethe swi yiphonografi, uthi: “Ndandizisusa engqondweni yam iingcinga ezingcolileyo ngokuthi ndicinge ngezinto ezakhayo. Kwakungekho lula tu, ndisiwa ndivuka. Kodwa ekugqibeleni ndafunda ukuzilawula iingcinga zam.” Ibhinqa elinguElsa, elalikade likhathazwa ziingcinga ezingcolileyo ebutsheni balo, lithi, “Ukuhlala ndixakekile nokuthandaza kuYehova, kwandinceda ndakwazi ukuzilawula iingcinga zam.”
Zama oku: Xa ufikelwa ziingcinga ezingcolileyo, thandaza ngoko nangoko. Yilwa neengcinga ezingcolileyo ngokuthi ucinge “ngezinto eziyinyaniso, nezizezenkxalabo enzulu, nezibubulungisa, nezinyulu, nezithandekayo, nekuthethwa kakuhle ngazo, nezinesidima, nezincomekayo.”—Filipi 4:8.
Indlela Yesi-3: Chul’ Ukunyathela
Umntu unokungena lula engxakini xa ethi enomnqweno ongcolileyo, kusuke kuvele isilingo, libe ke nethuba livuma. (IMizekeliso 7:6-23) Unokuzikhusela njani kule ngxaki?
IBhayibhile ilumkisa isithi: “Onobuqili ubona intlekele azifihle, kodwa abangenamava bayadlula baze bafumane isohlwayo.” (IMizekeliso 22:3) Ngoko chul’ ukunyathela. Yibone isekude ingozi, uze uyiphephe. (IMizekeliso 7:25) Indoda enguFilipe, eyawoyisayo umkhwa wokubukela iphonografi, ithi: “Ikhompyutha ndiyibeke kwindawo enokubonwa ngumntu wonke osendlwini, ndaza ndayenza yakwazi ukuthintela izinto ezingcolileyo. Ibe i-Intanethi ndiyisebenzisa kuphela xa kukho nabany’ abantu.” UTroy, okhankanywe ngaphambilana, naye utsho intw’ efanayo, esithi: “Ndiyakuphepha ukubukela iimuvi ezivuselela inkanuko yesini, kunye nokuhlala nabantu abatheth’ amanyala. Andifuni kuzibek’ engozini.”
Zama oku: Nyaniseka uze ucinge ngezinto obuthathaka kuzo, emva koko ucebe nendlela oza kuziphepha ngayo iimeko ezinokukufak’ esilingweni.—Mateyu 6:13.
UNGANCAMI!
Kuthekani ukuba emva kwemizamo yakho emikhulu, uye wawela esilingweni kwakhona? Sukuncama! IBhayibhile ithi: “Ilungisa lisenokuwa kasixhenxe, yaye ngokuqinisekileyo liya kuvuka.” (IMizekeliso 24:16) Ewe, uBawo wethu wasezulwini usikhuthaza ukuba ‘sivuke.’ Ngaba uza kulwamkela uncedo lwakhe? Ngoko qhubeka ulucela kuye ngomthandazo. Yomeleza ukholo lwakho kunye nomnqweno wakho wokuxhathisa isilingo ngokufunda iLizwi lakhe nokuya kwiintlanganiso zamaKristu. Khuthazwa sisithembiso sikaThixo esithi: “Ndiza kukuqinisa. Ndiza kukunceda ngokwenene.”—Isaya 41:10.
UCody, okhankanywe ekuqaleni, uthi: “Kwafuneka ndilwe nzima ukuze ndoyise umkhwa wokubukela iphonografi. Ndandisiwa ndivuka, kodwa ekugqibeleni uThixo wandinceda ndaphumelela.” UDylan, naye okhankanywe ekuqaleni, uthi: “Ngendandilele nala ntombazana. Kodwa ke ndayixelel’ eziqhitsini ndathi ‘Hayi!’ Kuyavuyisa ukuba nesazela esicocekileyo. Kanti okubaluleke nangakumbi kukwazi ukuba uYehova unebhongo ngam.”
Xa uxhathisa isilingo, unokuqiniseka ukuba uThixo uya kuba nebhongo nangawe!—IMizekeliso 27:11.
^ isiqe. 2 Amagama akweli nqaku atshintshiwe.
Funda Okungakumbi
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.


text:
SEPTEMBA 22, 2014
ETURKMENISTAN
Umama WaseTurkmenistan Ukhululwe Entolongweni
UBibi Rahmanova wakhululwa entolongweni ngo-8:00 ebusuku ngoSeptemba 2, 2014, kodwa azizange zichithwe izityholo awayebekwa zona. Kusasa ngolo suku, iijaji zeNkundla yeNqila yaseDashoguz zaqwalasela isibheno sakhe. Nangona zingazange zizichithe izityholo zobuxoki ezazimtyabeka ngazo, zasixhoma isigwebo sakhe seminyaka emine * zimkhulula ngemiqathango zaza zayalela ukuba akhululwe ngoko nangoko entolongweni. Isigqibo seejaji saqwalasela neemeko zikaBibi kaloku ngumama wonyana oneminyaka emine yaye akazange akhe ophule umthetho ngaphambili.
UBibi wafaka isibheno enkundleni emva kokugwetywa kwakhe ngoAgasti 18 ngokumangalelwa ngobuxoki kusithiwa “ubethe ipolisa” yaye “akalawuleki.” Amapolisa amndlandlathekisa uBibi nomyeni wakhe, uVepa, ngoJulayi 5 kwisikhululo sikaloliwe eDashoguz, beyokuphuthuma impahla yabo eyayiquka iincwadi zonqulo. Kamva izityholo awayebekwa zona uVepa zachithwa. Noko ke, yena uBibi, wavalelwa entolongweni ngoAgasti 8. Ngoxa wayesentolongweni, uBibi wabethwa kanobom.
Ukungabikho Kobulungisa ETurkmenistan
Amagqwetha kaBibi amazwe angaphandle athi, ukunxakama kwamazwe ngamazwe nako kwaba negalelo ekukhululweni kwakhe.
Asinguye yedwa iNgqina likaYehova eliphethwe ngale ndlela eTurkmenistan. Amalungelo amaNgqina asoloko enyhashwa kweli lizwe. AmaNgqina asibhozo athothoza entolongweni ngenxa yokholo lwawo, amathandathu ngenxa yokuthobela izazela zawo aze amabini avalelwe ngezityholo zobuxoki. Aphila phantsi kweemeko ezimandundu yaye aphethwe kakubi ngendlela engathethekiyo.
Okuvuyisayo kukuba iijaji zeNkundla yeNqila yaseDashoguz zazama ukuyilungisa imeko kaBibi, kodwa azizange zikulungise ukuphathwa kakubi kwakhe. Abo basixabisayo isidima somntu banethemba lokuba abasemagunyeni eTurkmenistan baza kuwuqwalasela ngeliso elibanzi lo mbandela baze basebenzise imithetho yamalungelo abantu amazwe ngamazwe ukuze bavumele inkululeko yonqulo elizweni labo.
^ isiqe. 2 Inkundla yenqila yasixhoma isigwebo sakhe seminyaka emine yaza yamgwebela ngaphandle iminyaka emithathu. Ekubeni egwetyelwe ngaphandle, umele aziphathe kakuhle angahambi okanye aye kuhlala kwesinye isixeko ngaphandle kwemvume yabasemagunyeni.


text:
Ibali 36: Ithole Legolide
KWOWU! Benza ntoni abantu ngoku? Bakhonza ithole! Kutheni besenza le nto nje?
Xa uMoses ehlala entabeni ixesha elide, abantu bathi: ‘Asazi ukuba kwenzeke ntoni kuMoses. Ngoko masizenzele uthixo oya kusikhokela siphume kweli lizwe.’
‘Kulungile,’ utsho umntakwaboMoses uAron. ‘Khululani amacici enu egolide, niwazise kum.’ Xa abantu bekwenza oko, uAron uyawanyibilikisa aze enze ithole legolide. Abantu bathi: ‘Nanku uThixo wethu, osikhuphileyo eYiputa!’ AmaSirayeli enza umgidi omkhulu, aze anqule ithole legolide
Ekuyiboneni kukaYehova le nto, uba nomsindo omkhulu. Uthi kuMoses: ‘Khawuleza uhle. Abantu benza amasikizi. Bayilibele imithetho yam yaye baqubuda kwithole legolide.’
UMoses wehla ngokukhawuleza entabeni. Ekusondeleni kwakhe, uyawabona la masikizi. Abantu bayacula bengqungqa bejikeleza ithole legolide! UMoses ucaphuka kangangokuba uwalahla phantsi amacwecwe amabini amatye ekubhalwe kuwo imithetho, aze aqhekeke abe ziingceba. Wandula ke athabathe ithole legolide aze alinyibilikise. Uyalicola libe ngumgubo.
Abantu benze into elisikizi. Ngoko uMoses uxelela amadoda athile ukuba athabathe amakrele awo. ‘Abantu ababi abanqule ithole legolide mabafe,’ utsho uMoses. Yaye la madoda abulala abantu abangama-3 000! Ngaba oku akubonisi ukubaluleka kokuba sinqule uYehova kuphela, kungekhona oothixo bobuxoki?
Imibuzo
- Kulo mfanekiso, benza ntoni abantu, yaye ngoba?
- Kutheni uYehova enomsindo, yaye wenza ntoni uMoses akubona abantu besenza oko?
- UMoses uthi makenze ntoni amanye amadoda?
- Sifunda ntoni kweli bali?
Imibuzo eyongezelelekileyo
- Funda iEksodus 32:1-35.
Le ngxelo isibonisa njani isimo sengqondo sikaYehova ngokuphathelele ukuxuba unqulo lokwenyaniso nolobuxoki? (Eks. 32:4-6, 10; 1 Kor. 10:7, 11)
Sisiphi isilumkiso afanele asithobele amaKristu xa ekhetha ukuzonwabisa, njengomculo nomngqungqo? (Eks. 32:18, 19; Efe. 5:15, 16; 1 Yoh. 2:15-17)
Uhlanga lwabaLevi lumisela wuphi umzekelo omhle ngokuphathelele ukumela ubulungisa? (Eks. 32:25-28; INdu. 18:25)
Funda Okungakumbi
AmaSirayeli Enza Ithole Legolide
AmaSirayeli enza ithole legolide elalimela uThixo, kodwa ngaba uThixo wayithanda loo nto?


text:
ICANDELO 26
Umhlaba Uba YiParadesi Kwakhona
NgoBukumkani bakhe obulawulwa nguKristu, uYehova ungcwalisa igama lakhe, athethelele ulongamo lwakhe, aze aphelise bonke ubungendawo
INCWADI yokugqibela yeBhayibhile ebizwa ngokuba siSityhilelo, okanye iApocalypse, inika lonke uluntu ithemba. Le ncwadi yabhalwa ngumpostile uYohane, inemibono efikelela incopho yayo ekuzalisekeni kwenjongo kaThixo.
Kumbono wokuqala, uYesu ovusiweyo uncoma aze aluleke amabandla athile. Kumbono olandelayo sibona itrone kaThixo esezulwini, apho adunyiswa zizidalwa zomoya.
Njengokuba injongo kaThixo ityhilwa ngakumbi, iMvana, uYesu Kristu, ifumana umqulu onamatywina asixhenxe. Kuthi xa kuvulwa amane okuqala, kuvele amadoda akhwele amahashe. Indoda yokuqala nguYesu okhwele kwihashe elimhlophe yaye uthwele isithsaba njengoKumkani. Emva koko ngamadoda akhwele amahashe anemibala eyahlukahlukeneyo, emela imfazwe, indlala nezifo—zinto ezo zenzeka kwimihla yokugqibela yale nkqubo yezinto. Xa kuvulwa itywina lesixhenxe kuvela amaxilongo okomfuziselo asixhenxe, nto leyo ethetha ukuvakaliswa kwemigwebo kaThixo. Yona ikhokelela kwizibetho zokomfuziselo ezisixhenxe, okanye imbonakaliso yengqumbo kaThixo.
Ezulwini kumiselwa uBukumkani bukaThixo, obufanekiselwa kukuzalwa komntwana oyinkwenkwe. Kuqhambuka imfazwe aze uSathana neengelosi zakhe ezingendawo baphoselwe emhlabeni. Kuvakala ilizwi elikhulu lisithi: “Yeha kuwo umhlaba.” UMtyholi unomsindo omkhulu esazi ukuba ixesha analo lifutshane.—ISityhilelo 12:12.
UYohane ubona uYesu esezulwini efanekiselwa yimvana, emi kunye nabali-144 000 abakhethwe eluntwini. Aba ‘baza kulawula njengookumkani kunye’ noYesu. Ngoko ke, iSityhilelo sibonisa ukuba amalungu enxalenye yesibini yale mbewu aya kuba li-144 000.—ISityhilelo 14:1; 20:6.
Abalawuli bomhlaba bahlanganisana eArmagedon, “imfazwe yemini enkulu kaThixo uSomandla.” Balwa imfazwe kunye nalowo ukhwele kwihashe elimhlophe—uYesu, okhokela imikhosi yasezulwini. Bonke abalawuli beli hlabathi bayatshatyalaliswa. USathana uyakhonkxwa aze uYesu nabali-144 000 balawule “iminyaka eliwaka.” Ekupheleni kwewaka leminyaka, uSathana uyatshatyalaliswa.—ISityhilelo 16:14; 20:4.
ULawulo Lweminyaka Eliwaka lukaKristu nabo aza kulawula nabo luya kubenzela ntoni abantu abathobelayo? UYohane uthi: “[UYehova] uya kuzisula zonke iinyembezi emehlweni abo, kungabi sabakho kufa, kungabi sabakho kuzila nakukhala nantlungu kwakhona. Izinto zangaphambili zidlule.” (ISityhilelo 21:4) Umhlaba uba yiparadesi.
Ngoko ke, incwadi yeSityhilelo igqibezela isigidimi seBhayibhile. NgoBukumkani obuphantsi kukaMesiya, igama likaYehova liyangcwaliswa luze ulongamo lwakhe luthethelelwe ngokupheleleyo nangonaphakade.
—Oku kusekelwe kwincwadi yeSityhilelo.
Funda Okungakumbi
Buyintoni UBukumkani BukaThixo?
Abantu abaninzi bayawazi uMthandazo weNkosi. Litheth’ ukuthini ibinzana elithi: “Mabufike ubukumkani bakho”?


text:
Yintoni Indima Yamabhinqa Kwinjongo KaYehova?
“Abafazi abavakalisa iindaba ezilungileyo bangumkhosi omkhulu.”—INDU. 68:11.
1, 2. (a) Ziziphi izipho uThixo awazinika uAdam? (b) Kwakutheni ukuze uThixo anike uAdam umfazi? (Jonga umfanekiso osekuqaleni.)
UYEHOVA wawudala ngenjongo umhlaba. ‘Wawubumba ukuba umiwe.’ (Isa. 45:18) Umntu wokuqala awamdalayo, uAdam, wayefezekile ibe uThixo wamnika ikhaya elihle—umyezo wase-Eden. UAdam umele ukuba wayekuthanda ukubuka imithi emihle eyayilapho, imisinga yamanzi nezilwanyana ezidlalayo! Kodwa kwakukho into ebalulekileyo awayengenayo. UYehova wayichaza ukuba yintoni xa wathi: “Akulungile ukuba umntu aqhubeke eyedwa. Ndiza kumenzela umncedi oza kuba ngumphelelisi wakhe.” Emva koko, uThixo wamenza walala ubuthongo obunzulu uAdam, wathatha enye yeembambo zakhe, waza “walwakha ke . . . ubambo . . . lwaba ngumfazi.” Hayi indlela awavuya ngayo uAdam ukuvuka kwakhe! Wathi: “Ekugqibeleni eli ke lithambo lasemathanjeni am nenyama yasenyameni yam.”—Gen. 2:18-23.
2 Esi sipho sikaThixo esingumfazi sasikhethekile kuba sasiza kuba ngumncedi ofezekileyo wendoda. Lo mfazi wayeza kuba nalo nelungelo lokuzala abantwana. “UAdam walibiza igama lomfazi wakhe ngokuthi nguEva, ngenxa yokuba wayeza kuba ngunina wabo bonke abaphilayo.” (Gen. 3:20) Esinjani ukumangalisa isipho uThixo awasinika esi sibini! Babeza kukwazi ukuvelisa abanye abantu abafezekileyo. Ngaloo ndlela, umhlaba wawuza kuba yiparadesi ezaliswe ngabantu abafezekileyo ababeza kuthotyelwa zezinye izidalwa.—Gen. 1:27, 28.
3. (a) Ukuze uAdam noEva basikelelwe nguThixo, yintoni ekwakufuneka bayenze, ibe kwenzeka ntoni? (b) Yiyiphi imibuzo esiza kuyiphendula?
3 Ukuze bafumane iintsikelelo ezazibekwe phambi kwabo, uAdam noEva kwakuza kufuneka bathobele uYehova baze balamkele negunya lakhe. (Gen. 2:15-17) UThixo wayeza kubavumela ukuba bazalisekise injongo yakhe kuphela xa bemthobela. Noko ke, okulusizi kukuba, baphenjelelwa nguSathana, “inyoka yantlandlolo,” baza bamona uThixo. (ISityhi. 12:9; Gen. 3:1-6) Le mvukelo iye yawachaphazela njani amabhinqa? Yintoni eyafezekiswa ngamabhinqa awoyik’ uThixo mandulo? Kutheni kunokubhekiselwa kumabhinqa angamaKristu namhlanje ngokuba ‘angumkhosi omkhulu’?—INdu. 68:11.
UMPHUMO WOKUNGATHOBELI
4. Ngubani owabekwa ityala ngokona kwesibini sokuqala?
4 Xa wabuzwa ngokuvukela kwakhe, uAdam wazithethelela ngesi sizathu sif’ amanqe: “Umfazi owandinikayo ukuba abe nam, nguye ondinikileyo isiqhamo somthi ndaza ndadla.” (Gen. 3:12) UAdam akazange angamkeli mbopheleleko ngesono sakhe nje kuphela, kodwa wazama nokubeka ityala kumfazi amnikwe nguThixo—nakuMdali onothando walo mfazi ngenkqu! Bobabini uAdam noEva bona, kodwa ityala labekwa kuAdam. Yiloo nto umpostile uPawulos wathi “isono sangena ngamntu mnye [uAdam] ehlabathini nokufa ngaso isono.”—Roma 5:12.
5. Ube yintoni umphumo wokuziphatha kwabantu?
5 USathana waqhatha isibini sokuqala sacinga ukuba asimdingi uYehova njengoMlawuli. Loo nto yaphakamisa lo mbuzo ubalulekileyo uphathelele ulongamo: Ngubani onelungelo lokulawula? Ukuze aphendule lo mbuzo, uThixo uye wavumela abantu ukuba baziphathe kangangexesha elithile. Wayesazi ukuba oko kwakuza kubonisa ukuba ukuzilawula kwabantu ngaphandle kwakhe akuyi kuphumelela. Kangangeenkulungwane, ulawulo lwabantu luye lwabangela intlekele emva kwenye. Kule minyaka nje imalunga nekhulu idluleyo, bamalunga ne-100 000 000 abantu abafe kwiimfazwe—ibe baquka izigidi zamadoda, amabhinqa nabantwana. Ngoko, sekukho ubungqina obuninzi bokuba “asikokomntu ohambayo ukwalathisa inyathelo lakhe.” (Yer. 10:23) Yiloo nto amaKristu okwenyaniso esamkela uYehova njengoMlawuli wawo.—Funda iMizekeliso 3:5, 6.
6. Kumazwe amaninzi, aphathwa njani amabhinqa namantombazana?
6 Kokubini amadoda namabhinqa anamava okuphathwa kakubi kweli hlabathi lisemandleni kaSathana. (INtshu. 8:9; 1 Yoh. 5:19) Ezona zenzo zenkohlakalo zibandakanya ukuxhatshazwa kwamabhinqa. Emhlabeni wonke, amalunga ne-30 pesenti amabhinqa athi aye axhatshazwa ngabayeni bawo okanye abantu athandana nabo. Kwezinye iindawo, amakhwenkwe athandwa kakhulu kuba kusithiwa aza kukhula anyamekele abazali abalupheleyo aze andise intsapho. Kwamanye amazwe abantwana abangamantombazana abaxatyiswanga, ibe abazali babo bayabaqhomfa.
7. Sisiphi isiqalo esihle uThixo awasinika abantu?
7 Ukuphathwa kakubi kwamabhinqa akumkholisi uThixo. Uwaphatha ngobulungisa nangentlonelo. Indlela uYehova awajonga ngayo amabhinqa ibonakala kwinto yokuba wadala uEva efezekile waza wamenza waneempawu ezazimenza umphelelisi ka-Adam kungekhona ikhoboka. Yiloo nto ekupheleni kosuku lwesithandathu lokudala, uThixo “wazibona zonke izinto awayezenzile, khangela! zilunge gqitha.” (Gen. 1:31) “Zonke izinto” awayezenzile uYehova ‘zazilunge gqitha.’ Ngokwenene, wasinika isiqalo esihle isibini sokuqala!
AMABHINQA AWAYEXHASWA NGUYEHOVA
8. (a) Banjani abantu phandl’ apha? (b) Ukutyhubela imbali, ngoobani aye wababonisa ububele uThixo?
8 Emva kwemvukelo yase-Eden, abantu baqhubeka bengamthobeli uYehova. Kule minyaka idluleyo, indlela yabo yokwenza izinto iye yambi nangakumbi. IBhayibhile yaxela kwangaphambili ukuba ububi babuza kuba buninzi “ngemihla yokugqibela.” Ukwenza izinto ezimbi kwabantu okugqugqisileyo kuchaza ukuba siphila ‘kumaxesha amanqam.’ (2 Tim. 3:1-5) Noko ke, ukutyhubela imbali, ‘iNkosi enguMongami uYehova’ iye yabonisa ububele kumadoda nakumabhinqa athembela kuye nathobela imithetho yakhe aze azithobe kuye njengoMlawuli.—Funda iNdumiso 71:5.
9. Bangaphi abantu abasindayo kuMkhukula, yaye ngoba?
9 Xa uThixo watshabalalisa ihlabathi lamandulo elalinogonyamelo ngoMkhukula, bambalwa abasindayo. Ukuba abantakwabo Nowa noodadewabo babesaphila ngelo xesha, nabo bafa ngomkhukula. (Gen. 5:30) Kodwa inani lamadoda elasinda kuNogumbe liyalingana nelamabhinqa. Abo basindayo yayinguNowa, umfazi wakhe, oonyana bakhe abathathu, nabafazi babo. Basindiswa kuba babemoyika uThixo ibe besenza intando yakhe. Izigidi ngezigidi zabantu abaphilayo ngoku ziphuma kwabo bantu basibhozo ababexhaswa nguYehova.—Gen. 7:7; 1 Pet. 3:20.
10. Yintoni eyenza abafazi aboyik’ uThixo boosolusapho abathembekileyo baxhaswa nguYehova?
10 Kwiminyaka emininzi kamva, abafazi aboyik’ uThixo boosolusapho abathembekileyo nabo babexhaswa nguThixo. Ngokuqinisekileyo kwakungazi kuba njalo ukuba babethanda ukukhalaza. (Yude 16) Omnye wabo bafazi nguSara. Xa kwathiwa makashiye ikhaya lakhe elitofotofo eUre, aye kuhlala ezintenteni, akazange akhalaze. Kunoko, uSara “wayemthobela uAbraham, embiza ngokuthi ‘nkosi.’” (1 Pet. 3:6) Khawucinge nangoRebheka, owayesisipho esisikelelwe nguYehova waza wangumfazi ophum’ emagqabini. Ayisothusi ke into yokuba umyeni wakhe, uIsake, “wamthanda waza wathuthuzeleka . . . emva kokulahlekelwa ngunina.” (Gen. 24:67) Nathi siyavuya namhlanje kuba sinabafazi aboyik’ uThixo njengoSara noRebheka!
11. Abazalisikazi bamaHebhere basibonakalisa njani isibindi?
11 Xa amaSirayeli ayengamakhoboka eYiputa, ayesanda kakhulu ngenani, waza uFaro wakhupha umyalelo wokuba kubulawe zonke iintsana zamaHebhere ezingamakhwenkwe ekuzalweni kwazo. Noko ke, khawucinge ngaba bazalisikazi bamaHebhere babini, uShifra noPuwa. Baba nesibindi baza bala ukubulala ezo ntsana ngenxa yokuba babesoyika uYehova. Wabavuza ngokubanika ezabo iintsapho.—Eks. 1:15-21.
12. Yintoni ebalaseleyo ngoDebhora noYaheli?
12 Ngemihla yabagwebi kwaSirayeli, omnye umfazi owaxhaswa nguThixo ngumprofetikazi uDebhora. Wakhuthaza umGwebi uBharaki waza wadlala indima enkulu ekuncedeni uSirayeli akhululeke kwingcinezelo, kodwa waxela kwangaphambili ukuba uzuko lokoyiswa kwamaKanan lwalungazi kuya kuBharaki. Kunoko uThixo wayeza kuyinikela “esandleni somfazi” intloko yomkhosi wamaKanan uSisera. Kwenzeka loo nto kanye xa uYaheli, umfazi ongengomSirayeli, wabulala uSisera.—ABagwe. 4:4-9, 17-22.
13. IBhayibhile ithini ngoAbhigali?
13 Khawucinge nangoAbhigali, umfazi othembekileyo owayephila kwiminyaka eyi-1 100 ngaphambi kukaKristu. Wayenengqiqo, ngoxa umyeni wakhe uNabhali wayengqwabalala, engungantweni yaye engenangqiqo. (1 Sam. 25:2, 3, 25) Kangangexesha elithile, uDavide namadoda akhe babekhusela impahla kaNabhali, kodwa xa bacela ukutya nezinye izinto ezaziza kubanceda, ‘wabakhalimela kakhulu’ akabanika nto. UDavide wacaphuka kakhulu wade waceba ukumbulala uNabhali namadoda akhe. Esakuva ngale nto, uAbhigali waphathela uDavide namadoda akhe ukutya nento eselwayo ukuze kungade kuphalal’ igazi. (1 Sam. 25:8-18) Kamva, uDavide wathi kuAbhigali: “Makabongwe uYehova uThixo kaSirayeli, okuthumeleyo ngale mini wandihlangabeza!” (1 Sam. 25:32) Emva kokuba uNabhali efile, uDavide watshata noAbhigali.—1 Sam. 25:37-42.
14. Iintombi zikaShalum zazisenza wuphi umsebenzi, ibe amabhinqa angamaKristu ayenza njani into efanayo namhlanje?
14 Kwafa amadoda, abafazi nabantwana abaninzi xa imikhosi yaseBhabhiloni yatshabalalisa iYerusalem netempile ngo-607 B.C.E. Iindonga zeso sixeko zaphinda zakhiwa ngonyaka ka-455 B.C.E., phantsi kolwalathiso lukaNehemiya. Phakathi kwabo bancedisa ukulungisa ezo ndonga yayiziintombi zikaShalum, inkosana yesiqingatha seYerusalem. (Neh. 3:12) Ngokuzithandela zazisenza umsebenzi ophantsi. Siwaxabisa gqitha amabhinqa angamaKristu amaninzi athi ngovuyo axhase ukwakhiwa kweeholo namasebe namhlanje!
AMABHINQA AWOYIK’ UTHIXO NGEMIHLA KAYESU
15. Liliphi ilungelo elikhethekileyo uThixo awalinika elinye ibhinqa eligama linguMariya?
15 Ngaphambilana nasebudeni benkulungwane yokuqala, uYehova wasikelela amanye amabhinqa ngamalungelo akhethekileyo. Phakathi kwawo yayiyintombi enyulu uMariya. Ngoxa wayesaganwe nguYosefu, wamithiswa ngumoya oyingcwele ngokungummangaliso. Kwakutheni ukuze uThixo akhethe yena ukuba abe ngunina kaYesu? Ngokuqinisekileyo wamkhetha kuba wayeneempawu ezintle ezazifuneka ukuze akhulise unyana wakhe ofezekileyo. Elinjani lona ilungelo lokuba ngunina koyena mntu ubalaseleyo owakha waphila emhlabeni!—Mat. 1:18-25.
16. Yenza umzekelo obonisa indlela uYesu awayewaphatha ngayo amabhinqa.
16 UYesu wayenobubele kumabhinqa. Ngokomzekelo, khawucinge ngelinye ibhinqa elalinethombo legazi kangangeminyaka eyi-12. Lachukumisa isambatho sikaYesu ngasemva phakathi kwesihlwele. Kunokuba alikhalimele, ngobubele uYesu wathi: “Ntombi, ukholo lwakho lukuphilisile. Hamba ngoxolo, uze uphile kwisifo sakho esibuhlungu.”—Marko 5:25-34.
17. Nguwuphi ummangaliso owenzeka ngePentekoste ka-33 C.E?
17 Amanye amabhinqa awayengabafundi bakaYesu ayemlungiselela yena nabapostile bakhe. (Luka 8:1-3) NgePentekoste ka-33 C.E, amalunga ne-120 amadoda namabhinqa awafumana umoya oyingcwele ngendlela ekhethekileyo. (Funda iZenzo 2:1-4.) Oko kuthululwa komoya oyingcwele kwakuchazwe kwangaphambili ngala mazwi: ‘Mna Yehova ndiya kuthululela umoya wam phezu kwalo lonke uhlobo lwenyama, yaye ngokuqinisekileyo baya kuprofeta oonyana benu neentombi zenu. Naphezu kwezicaka naphezu kwezicakakazi ngaloo mihla ndiya kuthulula umoya wam.’ (Yow. 2:28, 29) Loo mmangaliso owawenzeke ngePentekoste wawububungqina bokuba uThixo wayekholiswa ngala madoda namabhinqa awaba ‘nguSirayeli kaThixo.’ (Gal. 3:28; 6:15, 16) Phakathi kwamabhinqa angamaKristu awayeshumayela ngenkulungwane yokuqala kwakukho neentombi ezine zikaFilipu owayengumvangeli.—IZe. 21:8, 9.
‘UMKHOSI OMKHULU’ WAMABHINQA
18, 19. (a) Ngokuphathelele unqulo lokwenyaniso, liliphi ilungelo uThixo alinike amadoda namabhinqa? (b) Umdumisi uwachaza njani amabhinqa avakalisa iindaba ezilungileyo?
18 Ngasekupheleni kweminyaka yee-1800, iqaqobana lamadoda namabhinqa labonisa umdla kunqulo lokwenyaniso. Lilo elavula indlela ngokushumayela isigidimi sikaYesu ibe laliyinxalenye yokuzaliseka kwesiprofeto sakhe esithi: “Ezi ndaba zilungileyo zobukumkani ziya kushunyayelwa kuwo wonke umhlaba omiweyo kube bubungqina kuzo zonke iintlanga; kwandule ke kufike ukuphela.”—Mat. 24:14.
19 Elo qaqobana laBafundi beBhayibhile lande laya kutsho kwi-8 000 000 yamaNgqina kaYehova namhlanje. Abanye abantu abangaphezu kwe-11 000 000 babonisa umdla kwiBhayibhile nakumsebenzi wethu ngokubakho kwiSikhumbuzo sokufa kukaYesu. Kumazwe amaninzi, abaninzi iba ngamabhinqa. Ukongezelela, angaphezu kwe-1 000 000 amaNgqina akwinkonzo yexesha elizeleyo. Nalapho, inkoliso yawo ngamabhinqa. Ngokuqinisekileyo, uThixo unike amabhinqa athembekileyo ilungelo lokuba nenxaxheba ekuzalisekiseni amazwi omdumisi athi: “NguYehova onikela eli lizwi; abafazi abavakalisa iindaba ezilungileyo bangumkhosi omkhulu.”—INdu. 68:11.
IINTSIKELELO EZIYA KUFUNYANWA NGAMABHINQA AWOYIK’ UTHIXO
20. Ziziphi izinto esinokuzifunda kuNqulo Lwentsapho nakufundisiso lobuqu?
20 Asinakuthetha ngawo onke amabhinqa aseBhayibhileni. Kodwa sinokufunda ngawo kwiLizwi likaThixo nakwiincwadi zethu. Ngokomzekelo, sinokucamngca ngokunyaniseka kukaRute. (Rute 1:16, 17) Ukufunda incwadi yeBhayibhile ebizwa ngoKumkanikazi uEstere namanqaku athetha ngaye kunokulomeleza ukholo lwethu. Ukufunda ngemizekelo enjengale kunokusinceda ibe sinokuyisebenzisa kuNqulo Lwentsapho. Ukuba sihlala sodwa, sinokufunda ngayo kufundisiso lobuqu.
21. Amabhinqa awoyik’ uThixo akubonise njani ukuzinikela kwawo kuYehova ngamaxesha anzima?
21 UYehova uyawusikelela umsebenzi wokushumayela owenziwa ngamabhinqa angamaKristu aze awaxhase nangamaxesha anzima. Ngokomzekelo, ngoncedo lwakhe amabhinqa awoyik’ uThixo ahlala ethembekile phantsi kolawulo lwamaNazi nolwamaKomanisi xa amaninzi kuwo ayephethwe kakubi, de amanye afa ngenxa yokuzithoba kwawo kuThixo. (IZe. 5:29) Njengaloo mabhinqa athembekileyo, oodadewethu abakhonza uThixo kunye nathi baxhasa ulongamo lwakhe. Kuba ngathi, njengakumaSirayeli, uYehova ubamba isandla sabo sasekunene aze athi: “Musa ukoyika. Mna ngokwam ndiza kukunceda.”—Isa. 41:10-13.
22. Ngawaphi amalungelo esinokukhangela phambili kuwo?
22 Kungekudala, amadoda namabhinqa awoyik’ uThixo aza kuwutshintsha lo mhlaba awenze iparadesi aze ancede izigidi zabavusiweyo zifunde ngeenjongo zikaYehova. De kube lelo xesha, enoba singamadoda okanye amabhinqa, masilixabise ilungelo esinalo lokukhonza uThixo “ngaxhatha linye.”—Zef. 3:9.


text:
Ukuxhatshazwa nokombiwa eqolo kwabazali bethu, yinto eqhubekekayo ngokunge-nasini. Okukuhlukunyezwa kwabazali bethu kwandile kumaziko emfundo ephakamileyo-dyunivesiti zelilizwe lethu. Abantu bakuthu basebenza kanzima – bekhesela ubomi babo bonke, bebhatalwa umvuzo ophantsi, umvuzo ongenasidima, maxesha wambi baphelelwe ngumsebenzi, kuba basebenza phantsi kwemeko ezingakhuselekanga.
Lomkhuba wokuqeshwa kwabasebenzi ziikampani zabucala, ukutsho oko ileybha brokhas, zizo ezibangela abasebenzi bangabinamalungelo, bakhesele ixesha elide, uxhaphake kubasebenzi abangomantshingilana, abasebenza emakhitshini, abaqhubi kwakunye nabo basebenza emabaleni. Abasebenzi abaqeshwe ngontamo likhuni, abantamo likhuni bathi babenesivumelwano nedyunivesithi, baqesha abasebenzi, ze bona bababhatale amantongomane, umvuzo ophantsi kakhulu.
Umbutho wabafuni, Rhodes Must Fall Movement, benza ikhwelo lokuba abasebenzi mabaqeshwe ziidyunivesithi, abanomgogwana, boontamo likhuni, ama leyibha brokha, apheliswe nya, kunjalonje abasebenzi babhatalwe umvuzo osemgangathweni, ozakuthi ubuyisele isidima sabasebenzi. Ngamanyala enyoka kwii-dyunivesithi zethu ibe kanti zisabhatala abasebenzi umvuzo wobukhoboka, odala ukuba abasebenzi bahlupheke.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 Imihla yokuba uDavide afe yasondela;+ yaye wamyalela uSolomon unyana wakhe, esithi:
2 “Ndihamba endleleni yomhlaba wonke,+ kwaye wena umele womelele+ uze uzingqine uyindoda.+
3 Kwaye umele ugcine imbopheleleko kuYehova uThixo wakho ngokuhamba ezindleleni zakhe,+ ngokugcina imimiselo yakhe, imiyalelo yakhe nezigwebo zakhe+ nezingqino zakhe, ngokuvumelana noko kubhalwe kumthetho kaMoses,+ ukuze wenze ngokunengqiqo kuyo yonke into oyenzayo nakuyo yonke indawo ojika kuyo;
4 ukuze uYehova aliphumeze ilizwi lakhe awalithethayo ngam,+ esithi, ‘Ukuba oonyana bakho+ baya kuyinyamekela indlela yabo ngokuhamba+ enyanisweni+ phambi kwam ngayo yonke intliziyo yabo+ nangawo wonke umphefumlo wabo, akukho mntu wakho uya kunqunyulwa ekuhlaleni etroneni yakwaSirayeli.’+
5 “Wena ngokwakho ukwazi kakuhle okwenziwa nguYowabhi kum unyana kaTseruya ngoko wakwenzayo+ kwiintloko ezimbini zomkhosi wakwaSirayeli, kuAbhinere+ unyana kaNere nakuAmasa+ unyana kaYetere,+ xa wababulalayo waza igazi+ lemfazwe walibeka kwixesha loxolo waza wabeka igazi lemfazwe ebhantini lakhe elalisesinqeni sakhe nakwiimbadada zakhe ezazisezinyaweni zakhe.
6 Yaye umele wenze ngobulumko bakho,+ ungazivumeli izimvi zakhe zehle+ ziye eShiyol ngoxolo.+
7 “Oonyana bakaBharzilayi+ umGiliyadi ufanele ubenzele ububele bothando, kwaye bamele babe phakathi kwabo badla etafileni yakho;+ kuba leyo yayiyindlela abasondela ngayo+ kum ekubalekeni kwam phambi koAbhisalom umntakwenu.+
8 “Uyabona kunye nawe kukho uShimeyi+ unyana kaGera umBhenjamin waseBhahurim,+ kwaye yayinguye owandiqalekisayo ngesiqalekiso esibuhlungu+ ngemini endandisiya eMahanayim;+ yayikwanguye nowehlayo waya kundihlangabeza eYordan,+ kangangokuba ndafunga kuye ngoYehova, ndisithi, ‘Andiyi kukubulala ngekrele.’+
9 Uze ungamshiyi ungamohlwayanga,+ kuba uyindoda esisilumko+ kwaye ukwazi kakuhle omele ukwenze kuye, yaye umele uzihlisele eShiyol zinegazi+ izimvi+ zakhe.”
10 Waza uDavide walala kookhokho bakhe,+ wangcwatyelwa kwisiXeko sikaDavide.+
11 Yaye imihla awalawula ngayo uDavide kwaSirayeli yaba yiminyaka engamashumi amane.+ EHebron+ wayelawule iminyaka esixhenxe,+ kwaye eYerusalem wayelawule iminyaka engamashumi amathathu anesithathu.+
12 Ke yena uSolomon, wahlala phantsi etroneni kaDavide uyise;+ yaye ubukumkani bakhe bamiselwa ngokuqinileyo kakhulu.+
13 Ekuhambeni kwexesha uAdoniya unyana kaHagiti weza kuBhatshebha,+ unina kaSolomon. Yena wathi: “Ngaba uza ngoxolo?”+ wathi: “Ngoxolo.”
14 Yaye wahlabela mgama wathi: “Ndinombandela othile nawe.” Ngoko wathi: “Thetha.”+
15 Yaye waqhubeka wathi: “Wena ngokwakho wazi kakuhle ukuba ubukumkani babuza kuba bobam, kwaye uSirayeli wonke wayebeke ubuso bakhe ngakum ukuba ndibe ngukumkani;+ kodwa ubukumkani baba bobomntakwethu, kuba kwakuvela kuYehova ukuba bube bobakhe.+
16 Yaye ke kukho isicelo esinye endisenzayo kuwe. Ungabususi ubuso bam.”+ Ngako oko wathi kuye: “Thetha.”
17 Yaye wahlabela mgama wathi: “Nceda, uthi kuSolomon ukumkani (kuba akayi kubususa ubuso bakho) makandinike uAbhishagi+ umShunem+ abe ngumfazi wam.”
18 Wathi uBhatshebha: “Kulungile! Ndiza kukuthethela ngokwam kukumkani.”
19 Ngoko uBhatshebha wangena kuKumkani uSolomon ukuze athethele uAdoniya kuye.+ Kwaoko ukumkani waphakama+ wamhlangabeza waza waqubuda kuye.+ Waza wahlala etroneni yakhe yaye unina kakumkani wabekelwa itrone, ukuze ahlale ngasekunene kwakhe.+
20 Wathi: “Kukho isicelo esinye esincinane endisenzayo kuwe. Ungabususi ubuso bam.” Ngoko ukumkani wathi kuye: “Senze, mama; kuba andiyi kubususa ubuso bakho.”
21 Kwaye wahlabela mgama wathi: “Nika uAdoniya umntakwenu uAbhishagi umShunem abe ngumfazi wakhe.”
22 UKumkani uSolomon waphendula waza wathi kunina: “Kutheni ucelela uAdoniya uAbhishagi umShunem? Mcelele nobukumkani+ (ngenxa yokuba ngumkhuluwa wam),+ noAbhiyatare+ umbingeleli noYowabhi+ unyana kaTseruya.”+
23 Ngoko uKumkani uSolomon wafunga ngoYehova, esithi: “Ngoko wanga uThixo angenza kum, yaye wanga angongeza kuko,+ ukuba uAdoniya akayithethanga le nto nxamnye nomphefumlo wakhe.+
24 Ke kaloku, njengoko uYehova ephila+ oye wandimisela ngokuqinileyo+ wandigcina ndihleli etroneni kaDavide ubawo+ nowandenzela indlu+ kanye njengokuthetha kwakhe,+ namhlanje uAdoniya uza kubulawa.”+
25 Ngoko nangoko uKumkani uSolomon wathumela ngoBhenaya+ unyana kaYehoyada; yaye wamhlasela, kangangokude afe.+
26 KuAbhiyatare+ umbingeleli ukumkani wathi: “Yiya eAnatoti+ emhlabeni wakho! Kuba ufanelwe kukufa;+ kodwa ngalo mhla andiyi kukubulala, ngenxa yokuba wathwala ityeya yeNkosi enguMongami uYehova+ phambi koDavide ubawo,+ nangenxa yokuba waxhwaleka ngalo lonke ixesha lokuxhwaleka kukabawo.”+
27 Ngoko uSolomon wamgxotha uAbhiyatare ekukhonzeni njengombingeleli kaYehova, ukuzalisekisa ilizwi likaYehova awayelithethe nxamnye nendlu kaEli+ eShilo.+
28 Ingxelo yaya kufikelela kuYowabhi+—kuba uYowabhi ngokwakhe wayetyekele ekulandeleni uAdoniya,+ nangona wayengatyekelanga ekulandeleni uAbhisalom+—yaye uYowabhi wasabela ententeni+ kaYehova waza wabambelela nkqi kwiimpondo zesibingelelo.+
29 Waza uKumkani uSolomon waxelelwa oku: “UYowabhi usabele ententeni kaYehova, kwaye nanko ecaleni kwesibingelelo.” Ngoko uSolomon wathumela uBhenaya unyana kaYehoyada, esithi: “Hamba, uye kumhlasela!”+
30 Ngako oko uBhenaya wafika ententeni kaYehova waza wathi kuye: “Oku koko kuthethwe ngukumkani, ‘Phuma!’” Kodwa wathi: “Hayi! Kuba apha+ kulapho ndiza kufela khona.” UBhenaya walibuyisela kukumkani ilizwi, esithi: “Oku koko kuthethwe nguYowabhi, yaye oku koko andiphendule ngako.”
31 Waza ukumkani wathi kuye: “Yenza kanye njengoko ethethile umhlasele; uze umngcwabe yaye ulishenxise kum nasendlwini kabawo igazi+ eliphalazwe nguYowabhi ngokungafanelekanga.+
32 Yaye uYehova ngokuqinisekileyo uza kulibuyisela phezu kwentloko yakhe igazi lakhe,+ ngenxa yokuba wahlasela amadoda amabini awayelunge ngakumbi kunokuba wayenjalo,+ yaye wawabulala ngekrele, ubawo uDavide ngokwakhe wayengakwazi oko,+ oko kukuthi, uAbhinere+ unyana kaNere intloko yomkhosi kaSirayeli+ noAmasa+ unyana kaYetere intloko yomkhosi wakwaYuda.+
33 Yaye igazi labo limele libuyele phezu kwentloko kaYowabhi naphezu kwentloko yenzala yakhe kuse kwixesha elingenammiselo;+ kodwa kuDavide+ nenzala yakhe nakwindlu yakhe nakwitrone yakhe kuya kubakho uxolo oluvela kuYehova kuse kwixesha elingenammiselo.”+
34 Waza uBhenaya unyana kaYehoyada wenyuka+ waya kumhlasela, wambulala;+ kwaye wangcwatywa endlwini yakhe entlango.
35 Koko ukumkani wambeka uBhenaya+ unyana kaYehoyada esikhundleni sakhe phezu komkhosi;+ yaye uTsadoki umbingeleli ukumkani wambeka esikhundleni sika-Abhiyatare.+
36 Ekugqibeleni ukumkani wathumela wabiza uShimeyi+ waza wathi kuye: “Zakhele indlu eYerusalem, yaye umele uhlale apho ungaphumi apho uze kule ndawo nakuleya.
37 Yaye kuya kuthi ngemini oya kuphuma ngayo naxa uthe wadlula kwintlambo yaseKidron,+ ufanele ngaphandle kwempazamo wazi ukuba uya kufa ngokuqinisekileyo.+ Ityala legazi lakho liya kuba phezu kwentloko yakho.”+
38 UShimeyi wathi kukumkani: “Lilungile eli lizwi. Kanye njengoko inkosi yam ukumkani ithethile yindlela umkhonzi wakho aya kwenza ngayo.” Yaye uShimeyi waqhubeka ehleli eYerusalem iintsuku ezininzi.
39 Kwathi ekupheleni kweminyaka emithathu amakhoboka amabini+ kaShimeyi abaleka emka aya kuAkishe+ unyana kaMahaka ukumkani waseGati;+ kwaye abantu beza kumxelela uShimeyi, besithi: “Khangela! Abakhonzi bakho baseGati.”
40 Ngoko nangoko uShimeyi waphakama wafaka isali kwiesile lakhe waza waya eGati kuAkishe ukuya kufuna amakhoboka akhe; emva koko uShimeyi wawabuyisa amakhoboka akhe eGati.
41 Waza uSolomon waxelelwa: “UShimeyi uphumile eYerusalem waya eGati kwaye ubuyile.”
42 Ngoko ukumkani wathumela waza wabiza+ uShimeyi, wathi kuye: “Andizange ndikufungise na ngoYehova ukuze ndikulumkise,+ ndisithi, ‘Ngemini oya kuphumela ngaphandle ngayo nasekuyeni kwakho apha naphaya ufanele ngaphandle kwempazamo wazi ukuba uya kufa ngokuqinisekileyo,’ kwaye akuzange na uthi kum, ‘Lilungile ilizwi endilivileyo’?+
43 Kutheni, ngoko, ungasigcinanga isifungo sikaYehova+ nomyalelo endakubekela wona ngokunyanisekileyo?”+
44 Ukumkani wahlabela mgama wathi kuShimeyi: “Wena ngokwakho uyayazi ngokuqinisekileyo nentliziyo yakho iyazi kakuhle yonke indlela owamenzakalisa ngayo uDavide ubawo;+ kwaye uYehova ngokuqinisekileyo uza kukubuyisela phezu kwentloko yakho oko kwenzakalisa owakwenzayo.+
45 Kodwa uKumkani uSolomon uya kusikelelwa,+ netrone kaDavide ngokwayo iya kumiselwa ngokuqinileyo phambi koYehova ngonaphakade.”+
46 Ngoko ukumkani wayalela uBhenaya unyana kaYehoyada, owaphumayo ngoko waya kumhlasela, kangangokude afe.+
Yaye ubukumkani bamiselwa ngokuqinileyo esandleni sikaSolomon.+
Yithumele
Yithumele
1 Kumkani 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
SPAUDOS LANKAS, A. Baltmiškio firmaIkhadi engabonakaliyo
SPAUDOS LANKAS, A. Baltmiškio firma
Amakhadi, Amakhadi zoshishino, Amaphetshana, Engumkroli, Esifa +33
Ushicelelo
I-V 8:00-17:00
- SPAUDOS LANKAS, A. Baltmiškio firma
Imephu
Umsebenzi udidi
Amakhadi, Amakhadi zoshishino, Amaphetshana, Engumkroli, Esifa, Flags, Iileyibhile, Iimatshini lithethelela, Iinkonzo printing, Iipowusta, Imisebenzi yoshicilelo, Imisebenzi yoshicilelo, Intengiso, upapasho, Isipho, Izibonelelo, Izipho, Izipho funny, Izipho lokuphola, Izipho zoshishino, Izitampu, Izitampu umyinge, Khuphela iinkonzo, Kukhupho, Kwiinkonzo zoshicilelo, izixhobo, izinto, Laser cutting, Laser lokukrola, Lasers, Lithuania urhwebo, Noshishino, imveliso, Publishing, Ubeko inkonzo, Udluliselo, Umbala yoshicilelo, Wedding izipho, Yorhwebo impahla, Yoshicilelo fast, Yoshicilelo large-ifomati, Zeentengiso advertising
Ikhowudi qr
vCard
Website
Igama site: Spaudos lankas


text:
Inkonzo Elungileyo Ifundisa Abantu Ukuba Balihlonele ILizwi LikaThixo
UYESU wafundisa abantu ukuba balihlonele iLizwi likaThixo, iBhayibhile. Le nto icaca kakuhle kwindlela awamphendula ngayo uMtyholi. (Mateyu 4:4-11) Ngokomzekelo, wathini xa uSathana wayesithi makajike amatye abe zizonka? Wala ecaphula amazwi aphefumlelweyo kaMoses akwiDuteronomi 8:3. Ukanti wathini xa uMtyholi wamthembisa ngokumnika zonke izikumkani zehlabathi ukuba wayenokumnqula nje nokuba kukanye? Wayikhaba naleyo, kwesi sihlandlo ecaphula umgaqo weZibhalo okwiDuteronomi 6:13.
Ngaba uyayiva le nto? Nangona wayenguNyana kaThixo, uYesu wayesebenzisa iBhayibhile njengegunya lemfundiso yakhe. Zange khe alityeshele nakanye iLizwi likaThixo kuba nje efuna ukubambelela kwisithethe sabantu. (Yohane 7:16-18) Noko ke, bona abefundisi bonqulo abaninzi bomhla kaYesu babengalihloneli njengaye iLizwi likaThixo. Yayiyintoni ingxaki yabo? Kaloku bona babevumela izithethe zabantu zibe yeyona nto iphambili kuneZibhalo Ezingcwele. Engacengi ndolala phi, uYesu wathi kubo: “Nilitshitshisile ilizwi likaThixo ngenxa yesithethe senu. Bahanahanisindini, watyapha ukuprofeta ngani uIsaya, xa wathi, ‘Esi sizwana sindibeka ngemilebe yaso, kanti intliziyo yaso ikude lee kum. Sindinqulela ilize, kuba sifundisa iimfundiso eziyimiyalelo yabantu.’”—Mateyu 15:6-9.
Zininzi iinkonzo, ezobuKristu nezo zingezozabuKristu ezithi ziyayihlonela iBhayibhile. Kodwa ke zingaphi ozaziyo ezizilahlayo izithethe xa zingqubana neLizwi likaThixo? Khawuqwalasele le mizekelo mibini.
UMXHOLO: Amagama achaza izikhundla ezinikwa abantu enkonzweni.
INTO EFUNDISWA YIBHAYIBHILE:
UYesu wazigxeka iinkokeli zonqulo zomhla wakhe ngenxa yokuthanda kwazo ukubizwa ngamagama amakhulu nezikhundla eziphezulu. Wathi zazithanda “eyona ndawo iphambili kwizidlo zangokuhlwa nezihlalo eziphambili kwizindlu zesikhungu, nemibuliso kwiindawo zemarike nokubizwa ngabantu kuthiwe Rabhi.” Wandula ke wathi kubafundi bakhe: “Kodwa nina, ningabizwa kuthiwe Rabhi, kuba mnye umfundisi wenu, kanti nonke nina ningabazalwana. Ngaphezu koko, ningabizi nabani na ngokuthi nguyihlo emhlabeni, kuba mnye uYihlo, Lowo wasezulwini.”—Mateyu 23:1-10.
UMBUZO:
Ngaba iinkokeli zale nkonzo zithanda ukubizwa ngezikhundla zazo nokubalasela ekuhlaleni okanye ziyaziphepha ezo zinto kuba zithobela umyalelo kaYesu?
UMXHOLO: Ukusetyenziswa kwemifanekiso enkonzweni.
INTO EFUNDISWA YIBHAYIBHILE:
“Uze ungazenzeli umfanekiso oqingqiweyo okanye imbonakalo yayo nantoni na esemazulwini phezulu okanye esemhlabeni phantsi okanye esemanzini phantsi komhlaba. Uze ungaqubudi kuzo okanye uqhutyelwe ekuzikhonzeni, kuba mna Yehova Thixo wakho ndinguThixo ofuna uzinikelo olupheleleyo, ndizisa isohlwayo ngesiphoso sooyise phezu koonyana, kwesesithathu isizukulwana nakwesesine isizukulwana, sabandithiyileyo.”—Eksodus 20:4, 5.
Umpostile uYohane wathi kumaKristu: “Bantwana bam zilumkeleni izithixo.”—1 Yohane 5:21, IBhayibhile YesiXhosa Yowe-1996.
UMBUZO:
Ngaba le nkonzo iyawuthobela umthetho weBhayibhile ocacileyo othi singayisebenzisi imifanekiso eqingqiweyo nezithixo xa sinqula uThixo?
Unako Ukuyifumana Indlela Echanileyo
Nakuba zininzi iindlela zokukhonza yaye ziphixanisa ingqondo unako ukuyifumana eyona isa ebomini. Zininzi iindlela onokulubona ngazo “unqulo oluhlambulukileyo nolungadyobhekanga ngokwembono kaThixo.” (Yakobi 1:27) IZibhalo ezikula manqaku zingakunceda uyibone loo nkonzo.
Kutheni ungakhe ubuze amaNgqina kaYehova uve ukuba wona ayiphendula njani imibuzo ekula manqaku? Njengoko ekuphendula, xelisa abantu ababehlala kwisixeko saseBhereya ngenkulungwane yokuqala. Emva kokuva intshumayelo yompostile uPawulos “bazifunda mihla le neZibhalo, befuna ukuqonda ukuba uPawulos unyanisile na.” (IZenzo 17:11, IBhayibhile YesiXhosa Yowe-1996) Nawe uya kuyifumana indlela esa ebomini ukuba uyalihlonela yaye ulifunda ngokucokisekileyo iLizwi likaThixo njengabantu baseBhereya. Emva kokuba uyifumene, nguwe oya kuzikhethela ukuba uyafuna na ukuhamba ngayo.
Yiyiphi inkonzo ekhuthaza abantu ukuba bafunde iZibhalo ukuze babone ukuba ishumayela inyaniso kusini na?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
23 Ngoko inkitha yabo yesuka, iyonke, yamsa kuPilato.+
2 Ngoko bammangalela,+ besithi: “Lo mntu simfumene ebhukuqa+ uhlanga lwethu, ekwalela ukuhlawulwa kwerhafu+ kuKesare, esithi yena unguKristu ukumkani.”+
3 UPilato wambuza lo mbuzo: “Unguye na ukumkani wamaYuda?” Wamphendula wathi: “Nawe ngokwakho utsho njalo.”+
4 Ngoko uPilato wathi kubabingeleli abaziintloko nezihlwele: “Andifumani lwaphulo-mthetho kulo mntu.”+
5 Kodwa bazingisa, besithi: “Uxhokonxa abantu ngokufundisa kulo lonke elakwaYuda, ukususela eGalili ukuza kutsho apha.”
6 Akukuva oko, uPilato wabuza enoba lo mntu wayengumGalili kusini na,
7 yaye, emva kokuqinisekisa ukuba wayevela kubukhosi bukaHerode, wamthumela kuHerode,+ owayeseYerusalem naye ngaloo mihla.
8 Ke kaloku uHerode, akumbona uYesu waba nemihlali kakhulu, kuba kwakukudala efuna ukumbona+ ngenxa yokuba evile+ ngaye, yaye wayethembe ukumbona esenza umqondiso othile.
9 Waqalisa ke ukumbuza ngamazwi amaninzi; kodwa akazange amphendule.+
10 Bema ke ababingeleli abaziintloko nababhali, bemmangalela kabukhali.+
11 Ke uHerode nabalindi bakhe abangamajoni bamthoba isidima,+ wahlekisa+ ngaye ngokumambesa ngesambatho esiqaqambileyo waza wamthumela kwakhona kuPilato.
12 UHerode noPilato+ baba ngabahlobo kanye ngaloo mini; kuba ngaphambi koko babeziintshaba.
13 Ngoko uPilato wabiza ababingeleli abaziintloko nabalawuli nabantu
14 waza wathi kubo: “Nizise lo mntu kum nisithi uvuselela abantu ukuba bavukele, yaye, khangelani! ndimncinile phambi kwenu kodwa kulo mntu andifumananga sizathu+ sezimangalo enizizisa ngokunxamnye naye.
15 Enyanisweni, noHerode akasifumananga, kuba umthumele kuthi kwakhona; kwaye, khangelani! akukho nto ayenzileyo ingabangela ukuba afe.+
16 Ngoko ke ndiza kumbetha+ ndize ndimkhulule.”
17 ——
18 Kodwa loo nkitha yabo iphela yadanduluka, isithi: “Msuse lo,+ usikhululele uBharabhas!”+
19 (Umntu lowo wayephoswe entolongweni ngenxa yesiphendu esithile esathi sabakho esixekweni nangenxa yokubulala.)
20 Kwakhona uPilato wamemeza kubo, ngenxa yokuba wayefuna ukukhulula uYesu.+
21 Ngoko badanduluka, besithi: “Bethelela! Mbethelele!”+
22 Isihlandlo sesithathu wathi kubo: “Ngoba, yintoni embi ayenzileyo lo mntu? Andifumananga nto ingabangela ukuba afe; Ngoko ke ndiza kumbetha ndize ndimkhulule.”+
23 Ngako oko bamxina, ngamazwi amakhulu, befuna ukuba abethelelwe; yaye amazwi abo oyisa.+
24 Ngoko uPilato wagweba ngelithi makwenziwe oko bakufunayo:+
25 wakhulula+ umntu owayephoswe entolongweni ngenxa yesiphendu nokubulala nalowo babemfuna, kodwa wanikezela ngoYesu ekuthandeni kwabo.+
26 Ke kaloku njengoko babemqhuba, babamba uSimon, oyinzalelwane yaseKirene, owayevela emaphandleni, baza basibeka phezu kwakhe isibonda sentuthumbo ukuba asithwale emva koYesu.+
27 Kodwa wayelandelwa yinkitha enkulu yabantu neyabafazi ababezimbambazela besentlungwini yaye bemenzela isijwili.
28 UYesu waphethukela ebafazini abo waza wathi: “Zintombi zaseYerusalem, musani ukulilela mna. Kunoko, zilileleni nina nabantwana benu;+
29 kuba, khangelani! kuza imihla abaya kuthi ngayo abantu, ‘Banoyolo abafazi abaziindlolo, nezibeleko ezingazange zizale namabele angazange ancancise!’+
30 Baya kwandula ke bathi ezintabeni, ‘Siweleni!’ nasezindulini, ‘Sigubungeleni!’+
31 Ngenxa yokuba ukuba benza ezi zinto xa umthi ufumile, kobeka phi na ke xa womile?”+
32 Kodwa nabanye abantu ababini, abenzi-bubi, babeqhutywa besiya kubulawa kunye naye.+
33 Kwaye bakufika kwindawo ebizwa ngokuba yeyoKakayi,+ bambethelela yena nabenzi-bubi, omnye ngasekunene kwakhe nomnye ngasekhohlo kwakhe.+
34 [[Kodwa uYesu wayesithi: “Bawo, baxolele,+ kuba abakwazi oko bakwenzayo.”]] Ngapha koko, ukuze babelane ngeengubo zakhe, benza amaqashiso.+
35 Kwaye abantu bema bekhangele.+ Kodwa abalawuli babemsinekela, besithi: “Wabasindisa abanye; makazisindise+ naye, ukuba unguKRISTU kaThixo, Lowo Unyuliweyo.”+
36 Namajoni ayehlekisa+ ngaye, esondela kuye aze amnike iwayini emuncu+
37 esithi: “Ukuba ungukumkani wamaYuda, zisindise.”
38 Phezu kwakhe kwakukwakho nombhalo othi: “Lo ngukumkani wamaYuda.”+
39 Kodwa omnye wabenzi-bubi ababexhonyiwe wamtshabhisa+ esithi: “UnguKRISTU, akunjalo? Zisindise wena nathi.”
40 Ekuphenduleni omnye wamkhalimela wathi: “Akumoyiki na wena uThixo, ekubeni nawe ukulo mgwebo ufanayo?+
41 Thina sigwetywe ngokusesikweni, kuba samkela ngokupheleleyo oko kusifaneleyo ngezinto esizenzileyo; kodwa lo mntu akenzanga nto iphume endleleni.”+
42 Kwaye wahlabela mgama wathi: “Yesu, uze undikhumbule xa uthe wangena ebukumkanini bakho.”+
43 Waza yena wathi kuye: “Inene ndithi kuwe namhlanje, Uya kuba nam+ eParadesi.”+
44 Ke kaloku, kwakumalunga nelixa lesithandathu, ukanti kwabakho ubumnyama phezu kwawo wonke umhlaba de kwalilixa lesithoba,+
45 ngenxa yokuba ukukhanya kwelanga kwafiphala; landula ke ikhuselo+ lengcwele lakrazuka phakathi.+
46 Yaye uYesu wabiza ngelizwi elikhulu wathi: “Bawo, ndiwuyekela ezandleni zakho umoya wam.”+ Akuba etshilo, wabhubha.+
47 Ngenxa yokubona oko kwenzekayo igosa lomkhosi lamzukisa uThixo, lisithi: “Ngokwenene lo mntu ubelilungisa.”+
48 Yaye zonke izihlwele ezazihlanganisene kuloo mbono, zakukubona oko kwenzekileyo, zabuya, zizibetha izifuba.
49 Ngaphezu koko, bonke ababeqhelene naye babemele mgama.+ Kanjalo, nabafazi abamlandelayo ukususela eGalili, babemile bezibona ezi zinto.+
50 Yaye, khangela! kwakukho indoda egama linguYosefu, eyayililungu leBhunga, iyindoda elungileyo nelilungisa+—
51 yona yayingavotelanga ukuxhasa icebo nesenzo sabo+—yayiyeyaseArimathiya, isixeko samaYuda, kwaye yayilindele ubukumkani bukaThixo;+
52 yona ke yaya kuPilato yaza yacela umzimba kaYesu.+
53 Yawothula,+ yawusongela ngelinen ecikizekileyo yaza wawubeka engcwabeni+ elalixholwe eliweni, ekwakungazange kulale mntu kulo.+
54 Leyo yayiyimini yokuLungiselela,+ nokukhanya kwangokuhlwa kwesabatha+ kwakusondela.
55 Kodwa abafazi, ababeze kunye naye ukusuka eGalili, balandela, balikhangela ingcwaba lenkumbulo+ nendlela owawubekwe ngayo umzimba wakhe;+
56 baza babuya, balungisa iziqholo neeoli zobulawu.+ Kodwa baphumla ngesabatha+ ngokomyalelo.
Yithumele
Yithumele
Luka 23
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=23&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D23%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UKUNCEDA IINTSAPHO | UMTSHATO
Indlela Yokucela Uxolo
INGXAKI
Ugqiba kuxabana neqabane lakho. Uzixelela ukuba, ‘Andinyanzelekanga ukuba ndixolise.’ ‘Ingendim nje oyiqalileyo!’
Niyayeka ukuxambulisana, kodwa nisaqumbelene. Uyakucinga kona ukucela uxolo, kodwa amazwi athi “ndiyaxolisa” omel’ emqaleni.
ISIZATHU SOKUBA OKU KUSENZEKA
Likratshi. UCharles oyindoda etshatileyo uthi, “Ngamany’ amaxesha kuba nzima ukuthi ‘uxolo’ kuba ndiye ndonganyelwe likratshi.” * Ikratshi lingenza kube ngathi kulihlazo gqitha ukuvuma ukuba nawe unetyala.
Imbono. Usenokucinga ukuba umele ucele uxolo kuphela xa unetyala. Inkosikazi enguJill ithi: “Xa ndisazi ukuba nyhani ndonile, kuba lula ukuthi ‘ndicela uxolo.’ Kodwa xa siye sathetha amazwi arhabaxa sobabini, kuye kube nzima. Kutheni ke nyhani kufuneka ibe ndim oxolisayo ukuba sinetyala sobabini?”
Usenokucinga ukuba unesizathu esivakalayo sokungaxolisi xa iliqabane lakho elinetyala. UJoseph oyindoda etshatileyo uthi: “Xa ucinga ukuba awenzanga nto, ukungaceli xolo kuba yindlela obonisa ngayo ukuba umsulwa.”
Indlela okhuliswe ngayo. Mhlawumbi ukhulele kwikhaya apho bekungafane kucelwe xolo. Ukuba kunjalo, kusenokwenzeka ukuba awuzange ufunde ukuvuma xa wonile. Kusenokuba nzima ukuqhela ukuxolisa ngokusuka entliziyweni xa ungazange ukufunde usemncinci.
OKO UNOKUKWENZA
Cinga ngeqabane lakho. Zama ukucinga ngexesha laxa omnye umntu wakha wacela uxolo kuwe nendlela owavakalelwa ngayo. Kutheni ungenzi neqabane lakho livakalelwe ngolo hlobo? Nokuba ucinga ukuba awenzanga nto, usenokucela uxolo ngokulikhathaza okanye ngokulimosha ungaqondanga. Amazwi anjalo angalinceda lixole.—Umgaqo weBhayibhile: Luka 6:31.
Cinga ngomtshato wakho. Musa ukuvakalelwa kukuba ukuxolisa kuthoba wena, kunoko, kujonge njengokunceda umtshato wakho uphumelele. Kaloku, iMizekeliso 18:19 ithi umntu ohlala equmbile ulukhuni ‘ngaphezu kwedolophu eyomeleleyo.’ Kunzima kakhulu ukuba kubekho uxolo xa nisoloko nifuna ukuzithethelela. Kwelinye icala, xa ucela uxolo ucima umlilo obunokubangelwa yiloo ngxaki. Lilonke, umtshato mawubaluleke ngaphezu kwesiqu sakho.—Umgaqo weBhayibhile: Filipi 2:3.
Cela uxolo ngokukhawuleza. Liyinyaniso elokuba kusenokubanzima ukuxolisa xa ingelotyala lakho ngokupheleleyo. Kodwa ukucatshukiswa liqabane lakho akuthi yiba ndlongondlongo. Ngoko ke, cela uxolo ngokukhawuleza, ungacingi ukuba liza kuxola ngokuya kuhamba ixesha. Ukucela uxolo kunokwenza kube lula nakwiqabane lakho ukukwazi ukulucela. Ngokuya uqhela ukuxolisa, kuza kuya kusiba lula ukulucela.—Umgaqo weBhayibhile: Mateyu 5:25.
Bonisa ukuba ulucela ngokwenene. Ukuzithethelela akufani nokucela uxolo. Nokudlulisa nje usana kunina ngokuthi, “Uxolo ke ukuba ukhathazekile” asiyondlela ifanelekileyo yokucela uxolo kwaphela! Livume ityala nentlungu oyibangele kwiqabane lakho, enoba uyayikholelwa loo nto okanye akunjalo.
Yivume inyaniso. Vuma ukuba uza kuzenza iimpazamo njengamntu wonke! Nokuba ucinga ukuba awunatyala, yazi ukuba into oyicingayo kusenokwenzeka ukuba asiyiyo eyona yenzekileyo. IBhayibhile ithi, “Othetha kuqala kwelakhe ityala ulilungisa; yaye idlelane lakhe ngokuqinisekeliyo lifika limgocagoce.” (IMizekeliso 18:17) Ukuba uyayamkela into yokuba ukhe uzenze iimpazamo, uya kukubona kubalulekile ukucela uxolo.
^ isiqe. 7 Amanye amagama akweli nqaku atshintshiwe.
Funda Okungakumbi
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.
Ngaba IBhayibhile Iluncedo Namhlanje?—Uthando
IBhayibhile ithetha kaninzi ngothando, kodwa ayifane ibhekise kubantu ababini abathandanayo.
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.


text:
Okwenzeka Ehlabathini
Amazwe AseAfrika Engezantsi KweSahara
Ingxelo ekhutshwe yiUNICEF ethetha ngamazwe aseAfrika engezantsi kweSahara ithi, “yi-38 pesenti kuphela yabantwana abangaphantsi kweminyaka eyi-5 enesiqinisekiso sokuzalwa.” UElke Wisch, isekela lomalathisi weUNICEF ejongene nommandla weMpuma noMzantsi weAfrika uthi kwamanye aloo mazwe, “kubalulekile ukubhaliswa kwabantwana ukuze bakwazi ukufumana unyango nemfundo, nokuze kuncedwe abantwana abafelwe ngabazali bakwazi ukufumana ilifa.”
EItali
Ngokutsho kolunye uhlolisiso, eyona nto yoyikwa kakhulu lulutsha lwaseItali kukuxhatshazwa kwi-intanethi. Abantwana abayi-72 pesenti nabakwiminyaka ephakathi kweyi-12 neyi-17 bathi bakoyika kakhulu. Eli nani lilo gqitha lee elo labo bayi-55 pesenti abathi boyika iziyobisi, abayi-44 pesenti aboyika ukuxhatshazwa ngesini ngumntu omdala kunye nabo bayi-24 pesenti aboyika ukufumana izifo ezifumaneka ngokulala nomntu.
EJapan
Ngokutsho kweThe Japan Times, liyanda inani labantu abasebatsha baseJapan abangawathathiyo amathuba okunyuselwa emsebenzini. Abayi-40 pesenti kubo bathi abakuthandi ukunganyaniseki kwabantu abaphetheyo. Abasebenzi abaninzi bathi abakwazi ukuveza izimvo zabo okanye ukuthetha ngokukhululekileyo nabaqeshi babo. Nakubeni abantu abadala besagcine laa misebenzi yabo, i-60 pesenti yabasebenzi abasebatsha iqhubeka nemisebenzi yayo ngoxa ikhangela amadlelo aluhlaza.
EBRAZIL
Ukususela ngo-1980 ukuya kutsho ngo-2010, ngabantu abaphantse babeyi-800 000 abaye badutyulwa bafa eBrazil. Abangaphezu kwe-450 000 kubo babeneminyaka ephakathi kweyi-15 neyi-29 ubudala. Uhlolisiso lolwaphulo-mthetho oluye lwenziwa kutshanje luvelise ukuba oyena nobangela woku kubulawa kwabantu ziingxabano emakhaya, iingxabano nabamelwane, umona okanye imilo phakathi kwabaqhubi.


text:
FEBRUWARI 5, 2015
EFRANSI
INkundla Ephakamileyo EFransi Iphelisa Umkhethe
Ndiziva ndihlaziyekile emva kokuba sidibene kangangokuba kuthe ngco ngaphakathi. Ukufunda iBhayibhile kwenza ubomi bam bube nenjongo futhi ndiyathuthuzeleka.
Mna ndifun’ ukubulela amahla-ndinyuka eniye natyhubela kuwo ukuze nikwazi ukuza kusikhuthaza ngeBhayibhile apha entolongweni.
Imithandazo yam iyaphendulwa ngolu hlobo.
La mazwi angasentla athethwa ngamabanjwa akwiintolongo zaseFransi, ebulela ngokutyelela komshumayeli oliNgqina likaYehova.
Ngo-Oktobha 16, 2013, iNkundla Ephakamileyo yaseFransi yathatha isigqibo esitshayela umkhethe nxamnye namaNgqina kaYehova elo. Ngoku, isemthethweni into yokuba abashumayeli abangamaNgqina kaYehova bangaya kwiintolongo baze bahambele amabanjwa acela ukutyelelwa. *
AmaNgqina Ebengazinikwa Iimpepha Zokushumayela
Kangangeminyaka emininzi, abaphathi beentolongo bebewavumela amaNgqina ukuba aye kunceda amabanjwa afuna ukutyelelwa nakubeni ayengenazo iimpepha ezisemthethweni. Konke oku kwatshintsha ngo-1995 xa iKomishoni yePalamente yakhupha uludwe lweenkonzo ekuthiwa ziyingozi, namaNgqina kaYehova ayebhalwe kulo. Oku kwabangela ukuba kungcoliswe igama lawo ibe acalulwa. Kwakhawuleza kwabonakala oku kwindlela ayephathwa ngayo ngabaphathi beentolongo.
Nangona iingxelo zepalamente zahlukile kwizigqibo ezenziwa enkundleni, abanye abaphathi beentolongo bathatha laa ngxelo yepalamente yango-1995 baza bayenza umthetho, ngoko abashumayeli abangamaNgqina babengavunyelwa ukuba bancede amabanjwa afuna ukutyelelwa. Ekubeni amaNgqina ayengenazo iimpepha ezisemthethweni zokutyelela amabanjwa, ayengavumelekanga ukuphatha iiBhayibhile nezinye iincwadi zonqulo. Xa eyile, ayebona amabanjwa kwigumbi lokutyelela likawonke-wonke, yaye iimeko apho zazingekho ntle ukuba kungade kuncokolwe ngeBhayibhile. Xa lithetha ngala magumbi, elinye iNgqina lithi “afana nesiphithiphithi nengxokozelo eyenziwa kwizitishi zikaloliwe.” Kwezinye iintolongo, amabanjwa ayede akhululiswe iimpahla kukhangelwa izinto ekusenokuba azishiyelwe, le nto yenziwa kuba nje amaNgqina awayewatyelela engenazo iimpepha ezisemthethweni.
Ngo-2003 amaNgqina kaYehova afaka izicelo kubaphathi beentolongo zaseFransi ukuba nawo abe neempepha zokutyelela amabanjwa. Zonke ezo zicelo zakhatywa. Abhenela kumagunya angasentla, kodwa ke nalapho abuya nemband’ esikhova. Umphathiswa Wezobulungisa waseFransi wala ukukhupha iimpepha, emi ngelithi amaNgqina kaYehova akakho kuludwe lweenkonzo ezivumelekileyo ukuba zityelele amabanjwa. Lo mphathiswa waphinda wathi ukuwanika iimpepha amaNgqina kungathetha ukuba nezinye iinkonzo ezincinane ziza kugcwalisa iofisi yakhe ngezicelo. Emva kwawo onke la malinge, amaNgqina ayengenayo enye indlela ngaphandle kokuwusa enkundleni lo mba.
Urhulumente Akafuni Kuwuphelisa Umkhethe
Ngo-2006 amaNgqina kaYehova afak’ izimangalo kwiinkundla ukuze uMphathiswa Wezobulungisa awakhuphele iimpepha zokutyelela amabanjwa. Zonke iinkundla awazihambayo zathi kwakungekho semthethweni ukuba urhulumente azale izicelo zawo. Ukongezelela, ngo-2010 omnye uMbutho waseFransi olwa nomkhethe wamkhalimela urhulumente waza wacebisa ukuba kwalo Mphathiswa mnye alungise le ngxaki.
Urhulumente waseFransi akazange azibonele ntweni izilumkiso zalo mbutho, kodwa waqin’ enyaleni waza wabhenela kweyona Nkundla Iphakamileyo yelo.
Isigqibo Senkundla Esivuyisa AmaNgqina
Ngo-2013 la matyala ade afika kwiNkundla Ephakamileyo yaye kwakukho namanye asithoba afana nawo ekwakufuneka exoxiwe. Izibheno ezazifakwe ngurhulumente waseFransi zakhatywa ngawo omane yile Nkundla. Yathi, ukuze kuhlonelwe amalungelo amabanjwa, abaphathi beentolongo kufuneka “bakhuphe iimpepha eziza kunikwa iinkonzo zisuka nje sakuba isicelo sifakiwe, kakade ke zimele zijonge neemeko zokhuseleko kunye nezentolongo leyo.” Yoleka ngokucaphula uMgaqo-siseko waseFransi noweBhunga LaseYurophu Lamalungelo Abantu, yathi “amabanjwa amele anikwe inkululeko yokuthetha, eyesazela neyonqulo yaye azikhethele nenkonzo afuna ukuba kuyo.” Ngenxa yesi sigqibo, sithethanje, sele kukhutshwe iimpepha eziyi-105 kumaNgqina akulo lonke elaseFransi, ukuze akwazi ukutyelela amabanjwa adinga uncedo.
NgoJanuwari 2014, abaphathi beentolongo zaseFransi banika uJean-Marc Fourcault, oliNgqina likaYehova iimpepha-mvume zokutyelela zonke iintolongo zaseFransi. Unalo negunya lokuba ngummeli wamaNgqina kaYehova kubaphathi beentolongo. Lo kaFourcault uthi: “Ukususela ngoku, amaNgqina kaYehova aza kukwazi ukudibana bucala namabanjwa, ngamanye amaxesha naseziseleni zawo, kungekhona kwindawo ephithizelayo.”
Esi sigqibo sinegalelo elikhulu kwinkululeko yonqulo eFransi. Ngenxa yaso, amabanjwa ayazikhethela unqulo afuna ukuba kulo yaye anokuhanjelwa liNgqina ukuze ancedwe. AmaNgqina kaYehova anombulelo ongazenzisiyo kwiinkundla zaseFransi ngenxa yokuba ziye zawuphelisa umkhethe.
^ isiqe. 6 Amanye amabanjwa aba ngamaNgqina kaYehova ngenxa yokushunyayezwa esentolongweni. Kusenokwenzeka ukuba amanye adibana namaNgqina okanye ayekhulele enyanisweni ngaphambi kokuba ophule umthetho yaye ngoku afuna ukubuyela ebandleni. Enokuba siyintoni na isizathu, la mabanjwa afumana amalungelo onqulo njengamanye amabanjwa.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 Ke kaloku abapostile nabazalwana ababekwelakwaYuda beva ukuba nabantu beentlanga+ babelamkele ilizwi likaThixo.
2 Ngoko xa uPetros wenyukela eYerusalem, abaxhasi bolwaluko+ basukuzana naye,
3 besithi wayengene endlwini yamadoda angalukileyo waza wadla nawo.
4 Ngako oko uPetros waqhubeka ecacisa iinkcukacha kubo, esithi:
5 “Ndandikwisixeko saseYopa ndithandaza, ndaza ndazungubala, ndabona umbono, uhlobo oluthile lwesitya sisihla njengeshiti lelinen elikhulu lithotywa ezulwini ngamasondo alo amane, yaye leza lada lafikelela kum.
6 Ndilondele, ndaqwalasela ndaza ndabona izidalwa ezizitho zine zomhlaba namarhamncwa nezinto ezirhubuluzayo neentaka zezulu.+
7 Kanjalo ndeva ilizwi lisithi kum, ‘Vuka, Petros, xhela udle!’+
8 Kodwa ndathi, ‘Nakanye, Nkosi, ngenxa yokuba into eyinqambi okanye engahlambulukanga ayizange ingene emlonyeni wam.’+
9 Isihlandlo sesibini ilizwi elivela ezulwini laphendula lathi, ‘Musa ukuzibiza ngokuba ziyinqambi izinto azihlambululeyo uThixo.’+
10 Oku kwenzeka okwesihlandlo sesithathu, yaye yonk’ into yenyuselwa ezulwini kwakhona.+
11 Kanjalo, khangela! ngephanyazo kwakumi amadoda amathathu kwindlu esasikuyo, wona ethunyelwe kum evela eKesareya.+
12 Ngoko umoya+ wandixelela ukuba ndihambe nawo, ndingathandabuzi konke konke. Kodwa aba bazalwana bathandathu nabo bahamba kunye nam, yaye sangena endlwini yaloo ndoda.+
13 “Yasixelela indlela eyabona ngayo ingelosi isima endlwini yayo isithi, ‘Thumela abantu eYopa uze uthumele kuSimon onefani enguPetros ukuba eze,+
14 yaye uya kuthetha kuwe izinto eniya kusindiswa ngazo wena nayo yonke indlu yakho.’+
15 Kodwa ndakuqalisa ukuthetha, umoya oyingcwele wawela phezu kwabo kanye njengoko wawenjenjalo naphezu kwethu ekuqaleni.+
16 Ngako oko ndakhumbula ilizwi leNkosi, indlela eyayifudula isitsho ngayo ukuthi, ‘UYohane wabhaptiza ngamanzi,+ kodwa nina niya kubhaptizelwa kumoya oyingcwele.’+
17 Ukuba, ke ngoko, uThixo ubanike bona isipho sesisa esifanayo njengoko wayenjenjalo nangathi bakholiweyo kwiNkosi uYesu Kristu,+ bendingubani na mna ukuba ndikwazi ukuthintela uThixo?”+
18 Ke kaloku bakuva ezi zinto, bayekelela,+ bamzukisa uThixo,+ besithi: “Ke, ngoko, uThixo ubanike inguquko ngenjongo yobomi kwanabantu beentlanga.”+
19 Ngenxa yoko abo babechithachithwe+ yimbandezelo eyavela ngenxa kaStefano batyhutyha baya kufikelela kwelaseFenike+ naseSipro+ nakwa-Antiyokwe, kodwa bengalithethi kuye nabani na ilizwi ngaphandle kwakumaYuda kuphela.+
20 Noko ke, kubo kwakukho namadoda athile aseSipro naseKirene aweza kwa-Antiyokwe aza athetha nabantu abathetha isiGrike,+ evakalisa iindaba ezilungileyo zeNkosi uYesu.+
21 Ngapha koko, isandla sikaYehova+ sasikunye nawo, yaye inani elikhulu elaba ngamakholwa laphethukela eNkosini.+
22 Ingxelo engabo yafikelela ezindlebeni zebandla elaliseYerusalem, yaye bathumela uBharnabhas+ ukuya kufikelela kwa-Antiyokwe.
23 Xa wafikayo waza wabubona ububele obungasifanelanga+ bukaThixo, waba nemihlali+ waza wabakhuthaza bonke ukuba baqhubeke eNkosini ngokusuk’ entliziyweni;+
24 kuba wayeyindoda elungileyo yaye ezele ngumoya oyingcwele nokholo. Kongezelelwa isihlwele esikhulu eNkosini.+
25 Ngoko waya eTarso+ esiya kufuna ngokucokisekileyo uSawule+
26 yaye, emva kokuba emfumene, wamzisa kwa-Antiyokwe. Kangangonyaka uphela bahlanganisana ndawonye nabo ebandleni baza bafundisa isihlwele esikhulu, yaye kwaqala kwa-Antiyokwe ukuba abafundi ngolwalathiso lobuthixo babizwe ngokuba ngamaKristu.+
27 Ke kaloku ngezi ntsuku kwehla abaprofeti+ bevela eYerusalem beza kwa-Antiyokwe.
28 Omnye wabo ogama linguAgabho+ wesuka wabonisa ngomoya ukuba kwakusele kuza kubakho indlala enkulu kumhlaba omiweyo uphela;+ leyo yabakho ngexesha likaKlawudiyo.
29 Ngoko abo babengabafundi bazimisela, ngamnye kubo kangangoko wayenako,+ ukuthumela ulungiselelo lwamancedo+ kubazalwana ababehlala kwelakwaYuda;
30 yaye oku bakwenza, bethumela kumadoda amakhulu ngesandla sikaBharnabhas noSawule.+
Yithumele
Yithumele
IZenzo 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=44&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg